E bro Yvonne, Jean Ropars hag Yvonne Riou (1995) | A ! Lenn...\nThis entry was posted on Yaou, Du 19th, 2015 at 15:13\tand tagged with bro, e, Jean, Riou, Roparz, Yvonne and posted in Breizh, Brezhoneg, Buhezskridoù, Relijion.\tYou can follow any responses to this entry through the RSS 2.0 feed.\n« Va et poste une sentinelle, Harper Lee, Stadoù Unanet (2015)\nSeul sur Mars, Andy Weir, Stadoù-Unanet (2011) »\n21 responses to “E bro Yvonne, Jean Ropars hag Yvonne Riou (1995)”\nEost 24th, 2016 at 20:57\n« un testeni o prouiñ ar reuz he doa graet an iliz war ar gevredigezh-se e-pad rummadoù ha rummadoù ha, dreist-holl, ar gaou graet d’ar merc’hed, a zo ur vezh ruz. Paneve pouez ar relijion e vije bet kempouez a-walc’h rol ar merc’hed hag hini ar baotred er gevredigezh ».\nN’on ket akord ganit.\nPetra o deus gounezet ar maouezed diwar achuamant ar gevredigezh mod kozh ?\nAn droad da zivorsiñ ?\nN’eus ket met an dra-se a gont ganto bremañ !\nHa gwazh a-se d’ar familh ha d’ar vugale !\nMet daoust hag int « evurusoc’ h » evit se ?\n« Liproc’h » a lâront… ‘pezh n’eo ket heñvel, tamm ebet !\nUr vaouez a feiz ‘oa Yvonne. N’eur ket evit kompren se hiriv, paneve ar Vuzulmaned matreze. N’eus klemm ebet ganti, evurus eo bet, da lâras-hi. Ouzhpenn-se, muioc’h kempouez eget ma soñjez ‘oa ar familhoù d’ar mare-hont : testeni Naig Rozmor, hag hi deus ar memes rummad hag Yvonne, a zo splann a-walc’h war ar poent-se ivez : dispartiet mat ar rolloù etre ar wreg hag ar gwaz, en un doare kenglotus-kenañ, ar peurliesañ.\nE berr komzoù : nag un ifern, nag ur baradoz d’ar merched : ur vuhez all, sed aze ! Unan avat e vage ar maouezed o deus he anavezet ur manier keuz dezhi. Nag un eston, neketa !\nEost 24th, 2016 at 22:00\nLaosk ac’hanon da zivinout… ur paotr out, neketa ?\nP’en em soñjan wat al levr-mañ, e kav din he deus bet kalz a chañs Yvonne peogwir e klote mat he zemz-spered gant an hini a veze pasket dezhi. Ha soñjal a ra din e lavar ar wirionez, pa lavar eo bet evurus. Met evit un Yvonne, pet zo bet diskaret ? Pet plac’h zo bet o veuziñ er punsoù, o deus bet buhezioù reuzeudik ? Hi a lavar e kave diaes klevet ar person o teurel ar gaou war ar merc’hed ha n’o doa ket a-walc’h a vugale. Ha diabarzh ar sarmonioù, o tegas soñj d’ar merc’hed e tleont sentiñ d’o gwaz n’eus forzh peur ? heugus eo.\nN’on ket sur eo evurusoc’h ar merc’hed a-vremañ, met en o buhez familh, en o buhez koublad, ez on sur ez int. Penaos e c’hellez meizañ ez eus muioc’h a verc’hed eget a baotred o vont kuit diouzh o far ? n’on ket sur eus se tamm ebet. Met d’an nebeutañ, pa z’a fall an traoù, e ouezer n’eo ket echu ar vuhez evit kement-se. Gwir eo evit ar baotred kement hag evit ar merc’hed. Kompren a ran e c’hell paotred zo kaout melkoni eus an amzer vrav-se ma chome liammet ar vamm ouzh he yev a-hed ar vuhez, met cheñchet eo un tamm (pas penn-da-benn) hag e kavan brav e ouezfe ar baotred ne c’hellont ket mui implijout ar maouezed evel ma raent a-raok. Un tamm kempouez ne ra ket a zroug.\nBro, endro Yvonne zo evel ur program politikel : ma z’a plaen pep tra eo brav evit an holl. Siwazh, tud en em emell ouzh an afer, ha setu breinet an traoù. Hag er gevredigezh katolik-se eo sklaer eo ar merc’hed o deus paeet ar reuz dreist-holl.\nEost 25th, 2016 at 18:46\nPevar c’hamarad ‘m eus, aet kuit o gwragez tout e-skeud ur bloavezh nemetken. Ne oant ket maouezed skoet ganto, na tost. N’o deus ket feson da c’houzout o-unan perak int aet kuit, a zo kaeroc’h : ur c’hiz eo, setu tout : « modern » e seblant bezañ, sur-mat. Bugale zo ‘b an afer, evel-just, ha madoù lakaet e gwerzh, pezh a sinifi rivin ar familh alies (hag hini ar vaouez lies-mat ivez, nebeutoc’h a arc’hant ganti peurliesañ).\nMantrus eo ken e’h e’.\nDiv e-touez ar maouezed-se n’ eus ur c’hamarad-kleiz, a-herve’… ur gamaradEZ-kleiz memes, ‘vit unan anezho ! « Liberte, liberte » a huchont (e galleg !), met pa vez sac’het an oto pe an urzhiataer, piv a vez galvet war-dro ? ar c’hozh pried kozh, na petra ‘ta ! Hag e touan dit e’h eo gwir bater ‘pezh a skrivan dit !\nNeuze, mar plij : trawalc’h gant ho mizerabilism ha kliched ar paour-kaezh maouez maleürus, me ho ped ! Me ‘gav din ne oaront ket petra ‘d eus c’hoant ha met pell zo… peotramant bout dieub gant ur mevel en o c’herzh, a zo gwasoc’h c’hoazh !\nEost 25th, 2016 at 18:55\nEvidon, n’em eus gwelet maouez ebet gwezh ebet a vije aet kuit diouzh he gwaz hep abeg ebet, na gwaz ebet kennebeut. Evel-just o deus abegoù d’en ober. Ha ma ne gompren ket an hini all perak, eo un abeg mat dija, d’am soñj : sklaer eo e oa un dizemglev don. Ha ne gredan ket ober mizerabilism en ur lavaret an dra-se. Ma ne wel ket ar baotred e oa digempouez bras ar gwirioù hag e kendalc’hont da vezañ, daoust ma vije nebeutoc’h, eo sklaer eo ar gwellañ tra d’ober : sachañ e skasoù. Ha ma vez gant ur plac’h all, e kav din eo un abeg a-zoare alato. Paotred ivez a ra kement-all. N’eo ket un afer reizh memes. Un dra zo sklaer, atav, me ne chomfen ket gant ur par a gav dezhañ e oa brav bezañ ur plac’h e amzer Yvonne.\nEost 25th, 2016 at 19:53\nAn eürusted personel diwar-goust ar familh (pe ar gumuniezh, pe ar vro…) … petra ‘virfe, ‘benn ar fin ? Un doare eo da welet an traoù, neketa ? Hiniennelouriezh a vez graet deus se ivez, ‘gav din. Me lâr « bout evitañ e-unan »…\nPerak pas, ya… ret avat ‘n em ziamerdiñ an-unan betek penn neuze… Un emzalc’h bugel o devez ar maouezed, alies. Goulenn sikour ar pried kozh goude bout aet kuit dioutañ… Ar vaouez « viktim eternel ar bed » (‘tro p’eus an aer da soñjal)… peotramant louarnez fin anezhi ? N’eo ket sklaer-skaer ho tamm jeu, a gav din.\nHonnezh, an ‘ni a lâran dit ahe, ‘oa bet kaset brav da strakal brulu. Arabat dekoniñ, ‘velkent ! Nag un diforc’h etre ho priñsipoù brav hag ar gwirvoud, memestra !\nEost 25th, 2016 at 20:29\nE pep frazenn a lavarez e welan e lakaez un toull bras etre paotred ha merc’hed, pa ne welan-me nemet tud. Un emgav bugel a c’hell kaout maouezed ‘zo, ha paotred ‘zo, hervez an doare m’int bet desavet hag ar mod m’eo bet graet outo a-hed ao buhez. Tud zo a zo gouest da verañ o disparti gant spered, tud zo a vir darempredoù mat daoust ma ne vije ket anv a goublad ken. Te gav dit ne c’houlenn tra ebet ar baotred digant ar merc’hed, hag ur wezh dispartiet zoken ?? n’eo ket va skiant-prenet. Paouez da glask lakaat ar bec’h war ar maouezed. Evel-just, lod anezho o deus ur vuhez reuzeudik, ha n’eo ket ken brav o flas er gevredigezh hag hini ar baotred. E henterenn gentañ an XXvet, an dud a oa gennet en ur vuhez ne z’ae ket dezho a oa foutu, bremañ en deus pep hini e chañs. Un disparti, ne dalvez ket dre ret dilezel e vugale (ha peurliesañ ne ra ket se an dud). Strizh eo soñjal n’eus nemet un doare da zesevel bugale ha n’eus nemet en ur familh klasel e vint evürus ha kempouez. Gwelloc’h tud dispartiet ha pep hini en e jeu, eget ur familh ma n’en em glev ket an dud : sklaer eo evidon. Bezañ kiriek ha karantezus ouzh e vugale, n’eo ket bevañ er gaou a-hed e vuhez, gwallgaset gant unan ne gompren ket ac’hanout. Hag ur wezh ouzhpenn, n’eus ket muioc’h a verc’hed o kuitaat o gwaz eget ar c’hontrol, me zo sur eus se ; klask ar sifroù (ha memes pa vije gwir bremañ n’eo ket bet e-pad pell). Kudennoù bras ha don zo er familhoù klasel ivez; sell ouzh skrid Delphine de Vigan ! Me ne gavan ket ken dispar-se ar soñj chom gant an hevelep par kousto pe gousto a-hed e vuhez. Pep hini a ra ar pezh a glot ar gwellañ gant an don-donañ anezhañ hag ar pezh a zeu da vezañ. An daou zen disheñvel a ya d’ober ur c’houblad a c’hell diorren o hentoù e doareoù disheñvel gant ar bloavezhioù, ha kavout a ran brav e vije posubl dezho heuliañ o anienn er gevredigezh a-vremañ, tamm-pe-damm, gwelloc’h eget a-raok atav.\nEost 25th, 2016 at 21:13\nHa koulskoude eo ar vaouez a ‘y a kuit ar muiañ, n’eo ket me ‘lâr :\n… ‘baoe o doa goulennet an droed da zivorsiñ (s.o ar pennad-skrid : ar gwazed n’ oa ket i’mm ‘feson) …\nPezh ‘lâran : a-wechoù e vez aesoc’h dispartiañ evit klask kompezañ an traoù…\n« Hiniennelouriezh » betek re, ‘laran dit : « Sach an hini ma c’hell, pep manac’h evit e sac’h » !\nPezh zo, anat eo la gwechoù all ‘vez ket moien da ober ‘mod all… met me gav domaj ‘velkent, kar pa welan-me ma zud-me, tad ha mamm, ‘oa ket brav ar jeu ganto poent zo bet, ha chomet s’ams mestra… ha bremañ, un 30 vloaz bennak war-lerc’h, plaen ar jeu… eürus ha kontant s’ams ha tout ! Ga’r maouezed a-vremañ ‘vihe bet disparti ken pront ha tra, me bari… Ha gwelloc’h ‘vije bet ? N’eo ket anat tamm tout, kae !\nPeta ‘ri : tout rank bet parfed ganto bremañ : n’eus ket droed da faziañ ken… Met ar vuhez ‘ni e’ zo dibarfed… dav akseptiñ se ‘wechoù ivez, kae…\nEost 26th, 2016 at 09:21\nA ya ! sell ‘ta, trugarez evit al liamm !\nA-wezhioù e kav din ivez n’o deus ket “klasket” a-walc’h an dud mont pelloc’h, emañ e-barzh aer an amzer, nompaz stourm, klask un hent all. Met ne gredan ket a rafe se an dud diwar netra koulskoude : ur sapre taol-kurun eo kuitaat e waz pe e wreg, ret eo adaozañ e vuhez penn-da-benn. Eus un tu all, ar re ne chomont nemet peogwir e kavjent skuizhus cheñch roudenn ne gavan ket glorius o jeu kennebeut…\nGwir eo ar pezh a lavarez : d’am soñj e kred re an dud e-barzh ar “garantez” a vez diskouezet ouzh an tele. Poan o deus lod o kompren ne vez anv nemet eus un dornad eurvezhioù, pe devezhioù, e penn kentañ istor ur c’houblad. Ar wazed ivez a gouezh e-barzh ar pej, pa z’eont kuit da 40 vloaz gant ur vaouez yaouankoc’h ha koantoc’h en ur leuskel o 2 pe 3 bugel. Meur a hini meus gwelet oc’h ober se. Met n’on ket e plas an dud. Ar skeudenn a roont eus o familh ne adsked ket ar pezh ez eo penn-da-benn. Fiziañs ‘m eus e oar pep hini ar pezh a zo ar gwellañ evitañ…\nEost 27th, 2016 at 14:34\nAc’hanta : Ar wech-mañ on akord ganit penn-da-benn !\nUr mare burzhudus a vevomp, ‘benn ar fin : morse n’om bet ken dieub hag en-deiz-a-hiziv !\nBez’ c’hall se bout dañjerus ivez, avat : rak daoust hag-eñ ‘vezomp kreñv a-walc’h atav evit merañ ar frankiz-se, en hom-unan ? Ne gav ket din. Pas atav, bepred. En degouezhioù-se e soñj din e c’hall « ensavadurioù » ‘giz ar familh pe ar relijion bout ur skor da dud zo… rak kaer zo lâret, roiñ ‘reont ar re-se frammoù pe reolennoù a c’hall bout emsav d’an nen, ‘mestra !\nEstroc’h evit un benveg kontrolliñ an dud zo deus ar relijion : bez’ e kinnig da-gentañ-penn un torkad alioù, talvoudus pe talvoudusoc’h se zo sur, ma c’hall an dud hag ar gevredigezh a-bezh tennañ splet diouto ivez (arabat lazhañ, laerezh, avoultriñ, droukc’hoantaat… debriñ re… degemer an estrañjour…) ! Ur sapre lamm war-raok eo bet ar relijion gatolik, poent zo bet, a-fet stabilaat ar bed ha lakaat ar feulster da goazhañ e-touez an dud… hag e’ eo atav, ‘gav din. Pezh ‘lâran avat eo reolennoù diazez ar relijion evel-just, ha n’eo ket penaos o devez tud zo o zreuzkomprenet a-hed an Istor, evit abegoù ha ne oant ket gwall relijiel ‘nehe, politikel ‘lâran ket; se avat zo un afer all, ‘gav din, ha ne denn ket da vat deus ar relijion…\nGwengolo 7th, 2016 at 07:28\nA-dreuz lenn an evezhiadennoù em eus kavet an arroud-se : «Un testeni o prouiñ ar reuz he doa graet an iliz war ar gevredigezh-se e-pad rummadoù ha rummadoù ha, dreist-holl, ar gaou graet d’ar merc’hed, a zo ur vezh ruz. Paneve pouez ar relijion e vije bet kempouez a-walc’h rol ar merc’hed hag hini ar baotred er gevredigezh ».\nEvit gwir e c’haller rebech ouzh beleion ‘zo da vout bet re bell ganti ha gwaskus e oant ; ha reizh eo bout reveulzet gant o doare. Un dro-lavar a vez lavaret alies gant Koulizh Kedez, poblek sañset :”Petra eo an tri zra gwashañ er bed ? Ar merien, ar c’helien hag ar veleien”. Kement-se evit diskouez rummadoù aloubus a zeu e-barzh an ti hep bout bet pedet. Ha gwir eo e krede beleion ‘zo lavarout d’an dud penaos bevañ hep bout goulennet o ali diganto, evel m’o dije ur gwir da sellout e-barzh an tier evit sarmoniñ. Un tech hag a zo deuet diwezhat a-walc’h.\nN’eo ket ar relijion a zo da rebech amañ, avat, rak an Iliz n’eo ket untu ha cheñchet eo bet doare ar veleion a-hed ar c’hantvedoù. Ar veleion a zo e kaoz aze zo ar re o deus bevet en 19vet kantved hag e tri c’hard an 20vet kantved : ar re-se a oa bourc’hizion vihan gopret gant ar Stad evel amaezhidi. Pezh a roe un tamm galloud a dud “notabl” dezho hag uhel ar c’haoc’h ganto. Ha chomet eo bev an dro-spered heugus-se betek ar bloavezhioù 60. Ne oa ket an holl veleion a oa evel-se, avat, hag ar er a-vremañ n’o deus netra da welout ganto. Ar re-se eo e vez graet reuz outo bremañ, kentoc’h.\nA-wezhioù eo bet gwaskus an Iliz evit tud ‘zo, a-wezhioù eo bet un nerzh a zieubidigezh hiniennel.\nGwengolo 9th, 2016 at 21:29\nHa petra soñjet-hu eus ar plac’hed divergont a-vremañ n’anavezont na bu na ba diwar-benn ar pezh a zo dereat e-keñver an eured ? N’oc’h ket heuget marteze, gant o doareoù divalav ha dinobl ? Ar “veleion” a dalvez muioc’h ‘vite !\nGwengolo 10th, 2016 at 07:44\nNe varnan ket an dud, ha Jezuz ne rae ket kennebeut 😉 , dreist-holl evit seurt traoù pa gav din emañ ar gwir ganto d’esaeañ a-raok, ha pe vije paotred pe verc’hed. Ar veleion a dalvez muioc’h evite ? marteze eo aet an traoù war-raok evel ma veze lavaret kent gant Fabrig ha prest on da grediñ an dra-se. Met dibardonabl eo ar pezh a raent d’ar merc’hed d’ar mare-se evidon, ha chom a ra roudoù don eus ar wallgas-se, n’eo ket war ar maouezed kozh nemetken, met war ar gevredigezh en he fezh.\nGwengolo 10th, 2016 at 09:04\n“Dibardonalp” ! Na kement-se !! Jezus en dije-eñ pardonet, ne gav ket dit ? Te ‘p eus ket an aer da vout prest d’en ober, ken pront ma ‘h out da gritikañ an Iliz, ur spont !\nMe ‘m eus soñj mat deus maouezed er vro, ha me bihannik c’hoazh, ha n’ o doa ket feson da vout ken maleürus-se a-gaozenn d’ar veleien… hag i d’an ofern bep Sul vintin pa ne oant ket mui rediet gant den d’ar mare-se, ha kontant da vont c’hoazh ‘zhpenn : ‘p eus ket an aer da vout darempredet kalz ilizoù Breizh-Izel ‘ba ar bloavezhioù 60-70 !\nPiv out-te d’en em lakaat da alvokad tud ha n’o doa ket goulennet netra ganit ?\nE lec’h ober prosez ur relijion kazi’ deut war he zalaroù, ‘p eus ket anavezet kalz ‘herve’, war he zalaroù dres ‘giz hom yezh ha sevenadur Breizh, ‘p ije peadra da ober gant sort ‘en em gav hirie-an-deiz war hom ruioù a-fet relijion ha kondision ar merc’hed ganti : met aesetoc’h eo taoler ar bec’h war tud aet d’an anaon pell zo evit ‘nom lakat da gritikañ reoù all zo, kalz dañjerusoc’h an tamm ‘nehe ! hag ouzhpenn-se, ken buan all e vi lakaet da “cool” gant da gamaraded ha n’eo ket da “rasist”… Brutal ! N’eus ket da dortal : to zo ‘bazh ar ” mouv’ “… da bell eh i, ma flac’h !\nGwengolo 10th, 2016 at 12:14\nSelaou, ne ran ket forzh gant an dud-se, marv int pell zo evel ma lavarez, met gouest on da vuzuliañ resis an droug he deus graet ar relijion-se e-barzh va familh, paneveken, ha n’eo ket amañ e kontin va istor penn-da-benn met gellout a ran lavaret dit ez eus peadra da vezañ spontet. Va istor familh eo, tostoc’h din eget an tabutoù politikel a-zivout an islam, ha war ar poent-se e ouezan ivez piv eo va mignoned ha piv n’int ket. N’em eus netra da rebech d’ar gatoliked hiziv an deiz pa ne emellont ket ouzh va aferioù, na me eus o re : ur relijion, evidon, a zle bezañ un avañtur brevez ha n’eo ket un doare da ren ur boblad a-bezh, evel ma veze / vez graet re alies. Lavarout a raen va soñj diwar-benn al levr “E bro Yvonne”, setu tout, ha lennet em eus anezhañ evit abegoù yezhel ha sevenadurel, ouzhpenn relijiel eta. Penaos komz eus al levr-mañ hep komz eus ar relijion, ne vez anv nemet eus se ganti ! ha diskouez ar ra Yvonne bezañ seder war ar poent-se. Met komz a ra ivez eus ar re a veze gwasket, a-wel d’an holl e oa. Ha n’on ket sur e lavar pep tra kennebeut : pa vezez bac’het en ur bed ma z’out sklavez da waz, ha pa vez hennezh ul lonkaer… ma ‘m eus soñj mat e oa kudennoù a seurt-se en he zi, ket ?\nGwengolo 10th, 2016 at 21:02\nSponterezh, bombezennoù, tud lazhet a zegadoù, ur familh hag ur beleg dic’houzouget, tud argadet war ar ruioù ‘blam d’o dilhad berr… N’eo ket mui gant « tabutoù politikel » amaomp aze, evelkent ! Gant ur gwir brezel ne lâran ket ! Ha te gant kozh traoù kozh ar c’hantved paseet… nag iskis memestra ! ‘Barzh peseurt bed ‘maout o vevañ ? Dallet out, me soñj din… ne gomprenan seurt ganit ! Klañv mamm Yvonne gant ar c’hañser, ‘nom lakaet an tad da evañ diwar-se… rivinet ar familh gant an taolioù fall-se (Seku’ Sokial ebet d’ar mare-hont…). Petra ‘deus ar veleien hag ar relijion gatolik da welet gant-se ? Netra !\nGwengolo 17th, 2016 at 11:51\nikis tre an tabut, kaozeal eus perzhiou fall ar relijion hollveliourez e buhez doazhadurel ar vrezhonedezed er c’hantvedou kent. Mare n’on eus ket bevet, holl ganet goude marevez distruj an iliz e Breizh… Bremañ eo peurezvezant ar relijion se eus ar vro d’am meno… Distroadet eo bet gant ar relijion nevez ha “MODERN” he deus kemeret he flas, ar relijion laik stadel c’hall, hollvezant dre ar mediaou: skingomz, skinwel, google actu… Ma vefe eus ur relijion iziv an deiz e c’hoantafe hag e c’houc’hemenfe raktal en europa krouidigez muioc’h a vugale ar c’houbladou, evit kreskiñ ar feur ganedigezhiou, a-benn birvidikaad an armerzh..Ur gevredigez gant feuriou ken izel evel alamagn a vezo kondaoned d’ar c’hemm poblans, 1,2 bugel/ familh. (fentus meus kavet skouer ar wreg tec’het kuit diouz he gwaz o c’houlenn sikour evit addresañ he hurzhiater, ken gwirvoudel eo, merzet an hevelep devoud… D’am sonj preder plas ar wreg er c’houblad a zo fazi an daou er c’houblad, un afer sevenadurel eo. Kement eo roll ar wreg zo da abegiñ hag ar gwaz.\nGwengolo 17th, 2016 at 14:17\nMe ne gavan ket dreist ar skouer-se, just a-walc’h : peogwir e vez echu gant ar c’houblad, e vije dibosubl kas da benn traoù all asambles, sikour an eil re ar re all ha kement ‘zo ? ar gwaz en deus kaset ar vaouez d’ar blotoù emañ ar gwir gantañ d’en ober met ne ziskouez nemet e zipit, ur c’hoant d’en em veñjiñ, setu tout. Ne gavan ket sot mont da c’houlenn sikour digant unan a oar pa vez ezhomm, memes ma n’ez peus ket c’hoant ken da lakaat anezhañ en da wele. Se zo ar memestra, evidon, hag afer ar merc’hed a lak ur vrozh berr hag e vez lavaret outo o deus “klasket” bezañ gwallaet, pe heskinet, pe me oar. N’eus netra da welet. Karantez zo karantez, urzhiataerez zo un dra bennak all. Hag ouzhpenn merc’hed a c’hell ober seurt traoù. Soñj meus pa oan yaouank, ur skouer dister eo, ur den dic’houzañvus a oa hag a wallgase an holl vaouezed el laz-seniñ, un tamm “macho” spontus em boa heug outañ. Graet hor boa ur veaj asambles hag er c’harr-boutin en doa kollet bouton bragoù e wiskamant evit ar sonadeg. Hag e oa oc’h ober tro an holl verc’hed a oa aze : gouest out da wriat va bouton ? Paour-kaezh paotr! Penaos e c’hellez gwallgas unan ez pez ezhomm outañ evit traoù ken dister ? Met mont digant unan bennak n’eo ket gwallgas anezhañ. Gall a ra bezañ graet gant doujañs, d’ur mare bennak e kav dit ne glot ket mui ar vuhez gant ar pezh a fell dit, ha ma n’eus ket tu da renkañ an traoù asambles, eo an disparti. Ma n’eus ket bet a wallgas, perak nac’h reiñ un taol skoaz ? Se zo dreist va c’hompren.\nGwengolo 17th, 2016 at 13:54\n@ Fabrig : N’eo ket sod pezh ‘p eus skrivet, met n’on ket akord ganit war ur poent :\nAr veleien e Breizh-Izel, ar braz deus outo, h eo mibien kouerien eo ‘oant !\nKemer skouer an Ao YV Perrot, da skouer, ganet en ur familh paour-kruel a-ziwar ar maez… ha n’eo ket un eksepsion eo ‘oa, pell deus alese (V. Seité, hag all, hag all)\nBretoned ‘oant penn-kil-ha-troad, mibien hon pobl ! Tud tost deus problemoù an dud izel, kenañ-kenañ ! Skouerioù fall zo bet, marteze, met eksepsionoù eo oa ar re-se !\nAnavet ‘m eus un den n’oa bet Perrot ‘giz kure en e barrez : n’en doa nemet traoù jentil da lâret diwar e benn !\nHa pugur mont ganti, « Da » dro-lavar « petra eo an tri zra gwashañ er bed ? Ar merien, ar c’helien hag ar veleien » zo bet ramaset diwar an hent gant ar c’homunist Le Du en e antoloji… evidon ‘m moa ket klevet anezhi BISKOAZH JAMES a-raok beha he lennet ! Setu n’oaran tamm tout pe « poblek » eo, din-me eh eo « lennek » a-raok pep tra ! Dres ‘giz ar “C’hapital” gant Groucho Marx, ‘benn ar fin !\nGwengolo 21st, 2016 at 17:19\nYa, ar braz eus ar veleion a oa eus metoù ar bobl. Pezh a lakae lod d’em soñjal en un doare da bignat war ar skeul sokial dre ar vicher a veleg ha da bellaat diouzh labourioù tenn ar parkeier. Dre ma teuent da vout beleg en em gavent a-us d’ar re arall. Se zo istor ar veleion a veze graet “koukouged” anezho gant ar bobl — alese ar ganaouenn”Joli coucou” a-hend-all —, da vare ar c’henemglev etre ar Stad hag an Iliz. Fellout a rae da lod dont da veleg evit abegoù bedel-tre — arc’hant, lorc’h, galloud… — hag an tamm spered a vourc’hiz bihan a zeue da heul ha neket evit abegoù santel ha relijiel eo atav (Gw. “Prêtres de Bretagne au XIXème siècle” gant Samuel Gicquel).\nD’ar c’houlz-hont e krede da dud e karg ha da amaezhidi o doa resevet ur meni kefridi evit kenteliañ ar bobl ha lavarout petra a oa d’ober ha da soñjal. Ar memes tro-spered vil a gaved gant skolaerion ‘zo eus an Trede Republik hag a c’hoantae fourrañ o brizhsoñjoù frañmason pe sokialour e penn an dud. Lennomp “An Tri Aotrou” gant an tad Medard pe “Trec’h ar garantez” gant an tad Rozeg evit gwelout petore drast a eure an temz-spered a vourc’hiz bihan-se er gevredigezh, hag e vije a-berzh darn eus ar veleion pe a-berzh lod eus al laiked.\nP’emaomp ganti, lennomp diwar bluenn Youenn Olier, poltred un doare beleg ken doñjerus arall en e levr “Porzh an Ifern”. En ur gomz eus e zudenn anvet “an tad Fulup Drouglazhet” e ra ar skrivagner ul livadenn eus ar veleion arnevez eus ar bloavezhioù 70 ha 80 o doa aon rag o skeud ha na gredent ket difenn gwirionezioù ar Feiz, ken aonik ma oant e-keñver pezh a soñje an dud. Atav e klaske ar re-se plijout d’an dud e-ser komz eus an nevezentioù a-fed gwirioù ar merc’hed, an didrevadenniñ ha kement ‘zo — gant ur sell hanter varksour hanter freudian —, e-lec’h diskuliañ kelennadurezh peurbadel an Iliz, kollet pep gourelezh ganto. Se zo dres doare an darn vrasañ eus ar veleion a eskopti Leon-ha-Kemper en tu all da seikont pemp bloaz hiziv-an-deiz. An dudenn a gomz eus an tad “Drouglazhet”-se e sav doñjer enni e-keñver an Iliz difennet gant paotred digouilhoù eveltañ, respet deoc’h.\nPe e ve beleion “bourc’hiz bihan” eus penn kentañ an ugentvet kantved pe e ve ar veleion araogour eus fin ar c’hantved e teu atav an doñjer eus ar memes tra : bout muioc’h intret gant spered ar bed, ha pezh a zeu hag a ya diwar red an amzer, en ur grediñ ersav evel komerezed hag a lavar d’an dud petra ober, eget gant ar santelaat dre ar bedenn hag ar vout er-maez eus ar bed evel ar veleion santel ma’z eo ar person eus Ars ar skouer anezho.\nEvit echuiñ e kavan direizh-kenañ an doare ma vez burutellet an Iliz diwar skouer fall beleion ‘zo, avat. N’eo ket an Iliz a zo da damall met spered ar bed a zo tro-dro d’he izili. Ur spered hag a vrein ur bern tud en Iliz siwazh e vo atav hini ar bed ma’z eo an diaoul ar priñs anezhañ betek donedigezh an Arloz e fin an amzerioù.\nGwengolo 17th, 2016 at 14:27\nDeuspenn-se, Fabrig… anv ‘m eus graet deus Marx : ur bourc’hiz bihan deus outañ, hennezh ! N’en doa ket foultret e dreid ‘barz un uzin pe ur park JAMES, pe pas vit kiañ ‘barzh, bepred! N’eo ket ‘giz Perrot, Seite, Mab an Dig hag ar re all… dres avat evel tout ar vourc’hizien vihan a vremañ a glask lakat ar c’henn dimp ‘n ur gritikañ hom sevenadur a-ziwar ar maez n’o deus ket darempredet JAMES.\nGwengolo 24th, 2016 at 21:18\n@Fabrig. Ok ganit penn-da-benn, surtout a-zivout beleien post-Vatikan II. Ma dad lâre din : “int-i : penn-kaoz da ziskar an Iliz”. D’ar poent-hont, ‘greden-me ket ! Hag a zo gwir, wechoude ! Joa dit, paotr !


Buhez ar Sent/1913/Achard - Wikimammenn\nBuhez ar Sent/1913/Achard\n◄ Ar Groaz Savet Achard Siprian ►\nHogen, enn abati Jumiej ez oa nao c’hant manac’h, ha pemzek kant mevell pe devezour evit sikour ar venac’h da ober ho labour. Red oa eta kaout eul lagad lemm hag eur furnez heb he far evit delc’her urs etouez kement all a dud, maga ar peoc’h hag ar garantez entrezho, hag ober d’ezho miret a boent da boent reolenn ar gouent. Mad, Achard en devoue al lagad hag ar furnez-se, ha lakaat a eure bepred ann devosion daren e kalounou ann holl, ken dre he gomzou, ken dre ar skouer euz he vuez santel.\nPa veze eat ar venac’h d’ho guele, oa boaz da vizita ho c’hamprou, eur groaz ganthan enn eunn dorn ha sparf ann dour benniget enn he zorn all, evit kas ann drouk-sperejou kuit. Enn aoun e veze ato na deujent da laoskaat e servich Doue goude he varo, ha kentoc’h eget na erruje kement all gantho, e c’houlenne evitho ar c’hras da vervel enn he raok. Doue e zelaouaz he bedenn, hag eunn nozvez eunn eal a roaz d’ezhan da anaout e varvche heb dale eur maread euz he venac’h.\nAntronoz, Achard a asamblaz ar re-ma evit kounta d’ezho ar pez en doa klevet gant ann eal, hag ho alia da ober eur gonfesion jeneral ha da greski ho finijennou. Senti a rejont outhan, hag a benn ar pevare devez goude, e varvaz tost d’ann hanter anezho. Ar re a jomaz beo a gendalc’haz da veilla varnho gant muioc’h-mui a evez evit en em ziouall dioc’h kement tra a c’hellje displijout da Zoue, hag evelse ho abad santel ne oue mui nec’het divar ho fenn.\nAchard he-unan a varvaz leun a veritou d’ar 15 a viz guengolo euz ar bloaz 687, oajet a bevar bloaz ha tri-ugent pe var dro.\nEuruz ar re a leverer d’ezho pe da zeiz e tleont mervel ; mes eurusoc’h c’hoaz ar re en em zalc’h ato prest da vont dirak Doue ! Ma c’houfemp n’or be mui nemed eur miz da veva, pegement a boan ne gemerfemp-ni ket evit en em lakaat e stad da veza resevet er baradoz goude hor maro ? Hogen, marteze n’on euz ket eur zizun, na zoken eunn devez ! Bevomp eta ec’hiz pa dlefemp mervel heb dale ; greomp pep tra evel pa ve hon diveza taol labour abarz mont dirak Doue.\nAdtapet diwar « https://br.wikisource.org/w/index.php?title=Buhez_ar_Sent/1913/Achard&oldid=32664 »\nKemmoù diwezhañ degaset d'ar bajenn-mañ d'an 19 C'hwe 2012, da 14:51.


Brezelioù Napoleon - Wikipedia\nBrezelioù amzervezh Napoleon, pe Brezelioù Napoleon dre verrdro, zo un heuliad brezelioù a c'hoarvezas en Europa p'edo Napoleone Buonaparte e penn Bro-C'hall . Darn anezho ne oant nemet un astenn d'ar brezelioù deuet war-lerc'h Dispac'h gall 1789, ha padout a rejont a-hed an Impalaeriezh c'hall kentañ. Dizemglev zo diwar-benn an deroù anezho. Darn a lavar e voent krog pa voe kemeret ar galloud gant ar jeneral Buonaparte, en miz Du 1799. Darn all a gav dezhe e kendalc'has brezelioù an Dispac'h gall betek en 1802, hag a gav dezho e krogas Brezelioù Napoleon pa voe diskleriet ar brezel entre Bro-C'hall hag ar Rouantelezh-Unanet en 1803, goude ar peoc'h berr a voe war-lerc'h feur-emglev Amiens (1802).\nEuropa e 1812\nEmgann Waterloo, e 1815. Emgann diwezhañ Napoleon ha faezhadenn Bro-C'hall.\nEn desped d'an trec'h en diwezh war Napoleon, e voe trec'het pemp gwech ar c'henunaniezhioù savet a-enep dezhañ. Trec'h e voe Bro-C'hall:\nwar ar c'hentañ hag an eil kenunaniezh e-pad ar brezelioù deuet war-lerc'h Dispac'h gall ,\nwar an trede kenunaniezh (en emgann Austerlitz, hag en emgann Ulm),\nwar ar pevare (en emgannoù Jena, Eylau, Friedland),\nwar ar pempvet (en emgannoù Wagram, Eckmühl ).\nGant an trec'hioù-se e oa deuet an armeoù gall da grediñ ne oa arme all ebet evite, ha dreist-holl pa dostaas da gêr Moskou. Goude an emdennadeg eus Rusia, hag en desped d'an trec'hioù bihan, e voe faezhet Bro-C'hall gant ar c'hwec'hvet kenunaniezh en emgann Leipzig e 1813, hag ar seizhvet en Waterloo e 1815.\nEn holl d'an holl e voe lazhet entre 3,5 ha 6.5 milion a dud.\n1 Ar brezelioù\n1.1 Brezel ar C'hentañ Kenunaniezh, e 1809\n1.2 Brezel an Eil Kenunaniezh\n1.3 Brezel an Trede Kenunaniezh, e 1805\n1.4 Brezel ar Pedervet Kenunaniezh, e 1806-1807\n1.5 Brezel ar Pempet Kenunaniezh, e 1809\n1.5.1 Ar Pempet Kenunaniezh\nBrezel ar C'hentañ Kenunaniezh, e 1809Aozañ\nKentañ Kenunaniezh a vez laret eus an unaniezh a voe savet, entre 1792 ha 1797, gant ar broioù europat a-enep Republik Bro-C'hall, nevez disroueet.\nSavet e voe goude deroù ar brezel : diskleriadur brezel da Aostria d'an 20 a viz Ebrel 1792, aloubadeg ar Brusianed goude da-heul manifesto Braunschweig (25 a viz Gouhere 1792). Goude embannet gant ar Gonvansion he c'hoant da gas an Dispac'h d'ar broioù all, goude aloubet Belgia hag an Izelvroioù gant an armeoù gall, ha da -heul dibennidigezh ar roue gall Loeiz XVI en miz Genver 1793, ez eas war-raok soudarded an Dispac'h trema ar stêr Schelde, ken e voe savet an unaniezh a-enep da Vro-C'hall etre ar broioù-mañ :\nRouantelezh Sardigna (Piemonte)\nRouantelezh Prusia (betek 1795)\nFaezhet e voe ar Genunaniezh gant ar C'hallaoued en abeg d'an engalvadeg ha dre ma voe soudardet an holl geodedourien hag adaozet an arme evit ober ur benveg brezel efedus. En 1795 e voe staget an Izelvroioù aostrian (Belgia a vremañ) ouzh Bro-C'hall, ha Renania, ha krouet ar Republik Batav (19 a viz Genver 1795)\nBrezel an Eil KenunaniezhAozañ\nBrezel an Trede Kenunaniezh, e 1805Aozañ\nBrezel ar Pedervet Kenunaniezh, e 1806-1807Aozañ\nBrezel ar Pempet Kenunaniezh, e 1809Aozañ\nGwelout Brezel Dizalc'hted Spagn.\nEmgann Tudela, gant January Suchodolskia\nD'an 2 a viz mae 1808 en em savas ar bobl e Spagn a-enep arme c'hall ar roue gall Joseph Bonaparte. Echuiñ a reas ar brezel en 1814 pa voe adlakaet en e lec'h ar roue spagnol Fernando VII, ha pa voe aloubet kreisteiz Bro-C'hall.\nTrec'het e voe an arme c'hall en emgann Baylen. Neuze e teuas Napoleon da ren ar brezel. trec'h e voe war un arme saoz ha spagnol, ma rankas ar Saozon sachañ o skasoù eus ar vro.\nHogen neuze e krogas arme an Aostrianed da c'hoari er reter, ma rankas an impalaer gall kuitaat Spagn. Ne deuas ken en-dro. Siwazh dezhaén ne laoskas ket e wellañ ofisourien e Spagn, evel Davout e oant chomet e reter an impalaeriezh, ha da fall ez eas an traoù evit ar C'hallaoued pa voe anvet Arthur Wellesley, a vo dug Wellington, e penn an arme saoz e Spagn.\nAr Pempet KenunaniezhAozañ\nGwelout Ar Pempet Kenunaniezh .\nSoudarded c'hall (voltigeurs ) en emgann Wagram e beg Gouhere 1809\nAdtapet diwar « https://br.wikipedia.org/w/index.php?title=Brezelioù_Napoleon&oldid=1924766 »\nDernière modification le 2 Gen 2022, à 10:12


An Ejipt - Mamm ar bed - BreizhVOD\nAn Ejipt – Mamm ar bed\n51min A-dreuz ar bed, Teulfilmoù\nSevenadurezh ar Faraoned a vez bamet an dud a-vremañ ganti. Koulskoude, ur bern sevenadurioù all (en o zouez hini Bizañs, hini ar Romaned, hini an Islam ha hini ar Gopted) o deus graet berzh a-hed ar ster Nil, ha tennet o deus da forjiñ unvanelezh an Ejipt.\nNa piv eo an Ejipsianed a-vremañ, resis ? Hag-eñ e c’haller lavaret war o fenn ez int diskennidi ar Faraoned, hep mar ? Ha pa vefe deus ur gwir gendalc’h, an traoù zo luzhiet c’hoazh pa vez sachet-disachet ar vro-mañ he sevenadurioù lies, etre hengounioù he zud-kozh hag ar vodernelezh o vont gant he hent ha ne ouife ket dont war giz.\nSavet gant Valérie GiriéGant Tifenn Lineatte


Buhez ar Sent/1894/Guillou, Arc’heskop - Wikimammenn\nBuhez ar Sent/1894/Guillou, Arc’heskop\n◄ Julian ha Basilis Guillou, Arc’heskop Theodoz ►\nAr brud euz he vertuziou a reaz he joaz evit abad pe zuperior euz a gouent Chalis, hag er garg-ma e c’hounezaz kalounou ann holl dre he zousder hag he humilite. En em lakaat a rea ken izel hag ann distera euz ar venac’h, ha petra bennag ma kastize he gorf dre ar rusta pinijennou, e veze ato laouen hag ar mouzc’hoarz var he vuzellou. Pemzek vloaz a ioa abaoue m’oa abad er gouent-se, ha sonj mad en doa da achui eno he vuez pa deuaz ar maro da arc’heskop Bourj.\nEur vech arc’heskop, e kendalc’haz da zougen he zae a vanac’h gant eur c’houriz reun dindan, ha morse ne zebre kig he-unan petra bennag ma veze servichet d’ar re a leine oc’h he daol. Aketuz oa da ober tro he eskopti ha da gelenn ar bobl var guirioneziou ar relijion ; mes ann dra-ze ne rea ket d’ezhan diverra ann amzer a roe d’ar bedenn. He di a veze ato digor d’ar beorien ha da gement hini en devoa eur boan bennag a gorf pe a spered. He blijadur oa rei da zibri d’ar re o doa naoun, loja ann dud a iea da bardouna da eur plas santel bennag, guiska ar re a ioa enn noaz ha mont da velet ar re glanv. Leun oa ive a vadelez hag a drugarez e kenver ar bec’herien : pedi ha iun a rea evitho. A hent all, o talc’he mad da zifenn guiriou ann Iliz, ha var ar poent-se en devoue meur a gontrolies. Bez’en devoue zoken eunn dra bennag da c’houzanv euz a berz ar roue Philip-Aogust ; mes ar roue-ma a anavezaz erfin edo ar virionez ganthan hag a deuaz da veza eur mignoun braz d’ezhan.\nAdtapet diwar « https://br.wikisource.org/w/index.php?title=Buhez_ar_Sent/1894/Guillou,_Arc’heskop&oldid=23570 »


Daouzek trevell Herakles - Wikipedia\nAn daouzek trevell kaset da benn gant Herakles. Tal ur sarkofagenn e marbr eus Luni, oberenn roman eus an IIIe kantved goude J.-K.\nDaouzek trevell Herakles a zo un aridennad mojennoù eus Hellaz hag a ra dave da droioù-kaer an haroz Herakles goude ar binijenn roet dezhañ gant an doueez Hera. Dodekathlos a vez graet eus ar mojennoù-se e gregach.\nAn trevelloù a voe gourc'hemennet gant ar roue Eurystheüs. An daouzek trevell a voe meneget gant Peisandros en ur meurgan skrivet tro-dro 600 kent JK, aet da gollet abaoe.\nTreiñ foll a reas Herakles ma lazhas e wreg hag e vugale. Hag eñ da-gaout Pythia, evit gouzout penaos kaout an daspren. Apollo a guzulias dezhañ mont da servij Eurystheüs, roue Mykenai, e-pad dek vloaz, hag er c'heid-amzer-se eo e sevenas e gurioù.\n1 Istor an danevelloù\n3 An daouzek trevell\n4 Labourioù bihan\nIstor an danevelloù[kemmañ | kemmañ ar vammenn]\nKenstaget eo bet an daouzek danevell-se diwezhatoc'h, daoust ma'z eus re all c'hoazh diwar-benn an haroz-se. Lakaet e vez aozadur an daouzek trevell war gont ur varzhoneg, kollet abaoe, a zo bet skrivet gant Persandros, eus Enez Rodos, war-dro 600 kent JK.\nHerakles, mab d'ur vaouez ha d'an doue Zeus, en devoa sachet warnañ, kasoni an doueez Hera, pried Zeus. Gwarizi e-leizh a oa enni abalamour ma n'he doa bet mann d'ober e-barzh ganedigezh an haroz. Ha hi, droug enni, da lakaat ennañ ur barrad follentez, ma lazhas e wreg Megara hag o mibien.\nPa zeuas e skiant en-dro dezhañ ez eas da welout ar Pythia, da c'houzout penaos reiñ an dic'haou eus e dorfed. Hag ar velegez da ober Herakles anezhañ (Alkides e oa e anv a-raok) da lavarout dezhañ labourat evit Eurystheüs, e enebour a-gozh, ha d'ober ar pezh a c'hourc'hemennje.\nAn daouzek trevell[kemmañ | kemmañ ar vammenn]\nHerakles o lazhañ naer-zour Lerna, gant Antonio del Pollaiolo (v. 1460). Gwisket eo gant kroc'hen leon Nemea.\nSetu int en urzh m'o c'haver gant Apollodoros (2.5.1-2.5.12):\nLazhañ leon Nemea, ha n'halled ket toullañ e groc'hen, ha degas e groc'hen en-dro d'ar gêr ;\nLazhañ naer-zour Lerna, a greske he fennoù outi en-dro kerkent ha ma vezent troc'het ;\nBezañ trec'h da heizez Keryneia he zreid arem, krouadur sakr Artemis, hag he degas d'ar roue ;\nDegas hoc'h-gouez Erymanthos en-bev ;\nNaetaat marchosioù Augeias ha ne oant ket bet skarzhet gwech ebet ;\nLazhañ evned lenn Stymfalos hag o devoa pluñv arem ;\nDegas tarv Minos, laeret gantañ, d'e zaskor d'e wir berc'henn Poseidon ;\nTapout kezeg Diomedes, loened gouez a zebre kig ;\nDegas gouriz Hippolyte, rouanez an Amazonezed ;\nLaerezh oc'hen Geryon hag o degas da Hellaz ;\nDegas avaloù-aour liorzh an Hesperidezed, diwallet gant Ladon ;\nDiskenn d'an Ifernioù da chadennañ Kerberos, diwaller an Hades.\nEn e drevelloù e veze ur c'hompagnun gant Herakles peurvuiañ (un eromenos) : hervez lod e oa Likymnios, hervez lod all e oa e niz Iolaos.\nLabourioù bihan[kemmañ | kemmañ ar vammenn]\nDek vloaz e voe Herakles o klask echuiñ an dek trevell-se. Troioù all a reas e-keit-se avat — pa oa o chom e-kichen Omfale da skouer : darn a vez graet trevelloù bihan anezho :\nlazhañ erer ar c'hKaokaz ha dichadennañ Prometheus a oa bet chadennet gant Zeus ;\nlazhañ ar ramz Antaios ;\nlazhañ ar roue Bousiris ;\ntapout Kerkopes Ephesos;\nMeneget eo evel unan eus an Argonaoted. Aet e vije war vor gant e niz Iolaos, a varvas e-kerzh an dro.\nBurkert, Walter (1987) : Greek Religion – Archaic and Classical, Wiley-Blackwell, 1991 (ISBN 978-0-631-15624-6)\nHard, Robin : The Routledge Handbook of Greek Mythology: Based on H.J. Rose's "Handbook of Greek Mythology", Routledge, 2003 (ISBN 978-0-415-18636-0)\nDaouzek trevell Herakles hervez Apollodoros Aten :\n(en) Labors of Heracles\n(fr) Fichenn diwar-benn pep hini eus an daouzek trevell : klask war-lerc'h Herakles\n↑ Hervez Walter Burkert, 1987.\nAdtapet diwar « https://br.wikipedia.org/w/index.php?title=Daouzek_trevell_Herakles&oldid=1986924 »\nKemmoù diwezhañ degaset d'ar bajenn-mañ d'an 20 Ebr 2022, da 16:36.


Journal de Renaud Camus, mercredi 4 décembre 2013\ncréée le jeudi 5 décembre 2013, 23 h 27Paris, Tombe-Issoire, mercredi 4 décembre 2013, minuit et demi. J’ai passé en compagnie d’Afchine Davoudi une excellente après-midi au Grand Palais, de nouveau, cette fois ~~~~~ ~~~~~, ~~ ~~’~~~~~~~~~~~ ~~~~~~~. ~~~~~~~ ~~~ ~~~~ ~~~ ~~~~~, ~~~ ~~~~~~~~~~, ~~~~ ~~~ nouveau numéro de Causeur, ~~~’~~~ ~~~~~~ ~~~ ~~~~~~~~~ ~~~ ~~~’~~~ ~~’~~ ~~~~ ~~~, ~~~~ ~~~~~~~ ~~~~~ ~~~~~~~ ~~~ ~~~~~ ~~~~~~ ~~~ ~~~ ~~~~~~~~~ “~~~~~~ ~~~~~~~~~ ~~~ ~~’~~~~”, ~~~~~ ~~~~~~ ~~~ moi, si j’ose ~~~~~, ~~~~~~~~~~~ ~~~ ~~~~~~. ~~~~~~ — ~~~ ~~’~~~ ~~~~~ ~~~~~~~~ ~~~ ~~~~ ~~~~~~~ ~~’~~~~~~ ~~~~ ~~~ ~~~~~ ~~~~~~~~ ~~’~~~~~~ ~~~~~ ~~~~~~~~ ~~’~~~~~~ ~~~ ~~~~~~~ ~~~~~ ~~’~~~~ ~~~ magazine — déplorerait ~~~~ ~~~~~~ ~~~ ~~~~~ ~~~~~~~ ~~ ~~~~ ~~~~~~~~~~~~ ~~~~~~~, ~~’~~~~-~~-~~~~~ ~~ ~~~ ~~~~~~~~~~~~~ ~~~ ~~~ première ~~~~~~~~~ ~~~ ~~’~~~~, ~~’~~~~~~~~~~~, ~~~~~~ ~~~ ~~~ ~~~~~~~ ~~~ ~~~~~~ ~~ laquelle il procède ~~’~~~~~~ ~~~~ ~~~ ~~~~~ ~~~~~~~~~. ~~~~~ ~~~ ~~~ ~~~~~~~~ ~~~~~~~~ ~~~~~~~~~ ~~~~ ~~~~~~~~ ~~~ l’autre histoire ~~~ ~~’~~~~ ~~~~~~ ~~~~~ ~~~~~~, ~~~, ~~ ~~~~~~~, ~~~~~~ Causeur, ~~~, à défaut, selon ~~~ ~~~~ ~~~~~~~~ ~~~ Causeur ~~~~~~~ ~~~~ ~~~ ~~’~~ ~~~~ ~~~~~~~ ~~~, ~~~ ~~~ ~~~~~~, ~~~~~~~ ~~~~ ~~~~, Vallotton, ~~~~ ~~~~ ~~~~~~ ~~ ~~~~ ~~~~~~~ ~~~~~~~~~~~ ~~ Paris, cf. supra, ~~~ ~~~~~~ ~~~~ ~~~~ ~~~~~~~~~~ ~~~ ~~~~~~~~ ~~~~ ~~~ plaindre.\nL’ennui ~~~~ ~~~~ ~~~ ~~~~~~~~, ~~~~ ~~~~~~, ~~~~~ ~~~~~~~~~~ ~~ ~~~~~~ ~~~~~~~~ “~~~~~~~~~ ~~~~~~~~~”, ~~~ ~~~~~ ~~’~~~~~~~~ ~~~ mes vœux. Seulement ~~~ ~~~ ~~~~~~~ ~~~~~~~~~~~~~ ~~~ ~~~ ~~~~~~~~~, ~~~~~ ~~~ ~~~~~~~~~ ~~~~~~~, ~~’~~~~ ~~~~~~~, ~~~ ~~~~~~ ~~~ ~~~ ~~~~~~~~~ ~~~~~~~~~~, ~~~ ~~~~~~~~~~ ~~~~~~~~~~ ~~~~~~~~~~~~ (~~’~~~~ ~~’~~~~~~~~~ ~~~ ~~~~~~) et soutiens Braque ~~~~~ ~~~~~~~~ ~~~~~~~ ~~~~~~~~~~. ~~~ ~~~ ~~~~~ ~~~~~ ~~~~ ~~~~ ~~~~~~~~, ~~ ~~~~ ~~~~~ : ~~~~, ~~~~~ ~~~~~~~~~~~~~~~ ~~~ ~~~ ~~~~~~~~~~~ ~~~ ~~~~~~~~~~~ (~~~ ~~~~~~~ ~~~~~ ~~~ ~~~~~, le Français en ~~~~~), ~~~~ ~~~ ~~~~~~~~~~~ ~~~~ ~~~~~ ~~~ ~~~~~ ~~~~~~. ~~~~~~~ ~~~ ~~~~~~~~~ ~~~~~~~~ (~~~~~~ ~~~~~~~~, ~~~~~) ; ~~~ ~~~~ ~~~~~~~ ~~~ ~~~~~~~ ~~~~~ ~~~~~, ~~~ ~~~ ~~~~~ ~~~~~, à un Picasso ~~~~ ~~’~~ ~~~~~~~ ~~ ~~~~-~~~~~ (~~~ Nu couché ~~~ ~~~~~) ; ~~~~~ ~~~~~~ ~~~~ ~~~~~~~~~ ~~~~ ~~~~~~~~ ~~~ ~~~~~~ ~~~ ~~~ ~~~~~~~~~, ~~~~ ~~~~~~~ ~~~~~~~~~~~~, ~~~ ~~’~~~~~~~~~~~, ~~~ grand style. Le ~~~~~~~ ~~~~~~ ~~~ ~~~~~~~~, Braque, ~~~ patron, ~~~~ ~~~~~~~~~~~~~ ~~~~~~~~~. ~~~ ~~~~~, ~~~ ~~~~~~~~~~~ ~~~~~~~~~~~ ~~~ ~~~~~~ ~~~~~~~ ~~~ ~~~~~~~ ~~ ~~~~~~~~~~, ~~~ ~~ ~~~~~~~, ~~~~ ~~~ noblesse de ses ~~~~~~~~~~~~, ~~~ ~~~~~~ ~~~~~~~~~~ ~~~ ~~~ ~~~~~~~~~~~~, ~~~~ ~~~~~~~~~~ ~~~~~~~~~~~~ soutenu, ~~~~~ ~~~~~ ~~~~ ~~~~~~~~~ ~~~ ~~’~~~~~~~~ ~~’~~~~~~~ ~~~~ ~~~ ~~~~~~~ ~~~ ~~~~~~ ~~~ ~~~~~~~~~~. ~~~ ~~~~ heureux de constater ~~~’~~~ ~~~~ ~~~~~~~ ~~~~~~~~~ ~~ ~~~~~~, ~~~~~~~ ~~~ ~~~~~~ ~~~~~~~~~~~ ~~~ ~~~ ~~~~~~~ ~~~~~~~~~~~~~~, ~~~ ~~~~~~~ ~~~~ ~~~~~, ~~~~~ ~~~ ~~~~~~~~ ~~~~~~~~~ ~~~ ~~~~~~ ~~~~~~~~ ~~’~~~~~~~, ~~~~ exposition d’un tel ~~~~~~~ ~~~ ~~~~~~~~~~~ ~~~~~~~~~~~~~~~~, ~~~ ~~~~~~ ~~~~~~~~~~~ ~~~ ~~~ goût.\nQue ~~~ ~~~~~~~~~~~ ~~~ ~~~~~~~~~ ~~’~~~~~~~~ ~~ ~~~~ deuxième histoire, ~~~~~~ ~~~ ~~~~~, ~~~~~ ~~~~ ~~’~~~~~~~~ ~~~~~~~~~~ ~~~~~~~ la première, Braque ~~~~~~~~~ ~~~~~, ~~ ~~~~ ~~~~~, ~~~~~~~~ ~~ ~~~ ~~~~~~ ~~~ ~~~ ~~~~~~ ~~~~~~~~~ ~~~ ~~~~~~~~. ~~ ~~~~~~~~~~ ~~~~~~~~~ ~~~ ~~~~~~ ~~~~ ~~~~~~ ~~~~~~~, ~~~~~~~~~, ~~~~~~~~~~, ~~~ ~~ donné de grands ~~~~~~~~~ (~~~~ ~~~~~ ~~~~~~~~ ~~~~~~~) ~~~~ ~~~~~~~~~~~ ~~~ ~~~~~~~ ~~~’~~~~~~ ~~~~ ~~~~ ~~~~~~~ ~~~~~~~~~~~~ ~~~~~~~~~~~~ ~~~ ~~~~~, ~~~~~, ~~~~~ ~~~ ~~’~~~ ~~~~~~ — ~~~ ~~~~~~ ~~~~ ~~~~~~~~ à la magnifique Caisse ~~’~~~~~~~~~~ de ~~~~~, ~~~ ~~ ~~’~~~~~~~~ (~~~ ~~~~~~~~~) Barque ~~~~ ~~~ ~~~~~~ de ~~~~~ (~~~~ ~~~~~~~~~~~ ~~ ~~~~ ~~~~~~~~~ ~~~~~~~~). L’autre histoire, ~~~~ ~~~~~~~~ ~~~~~~~~~~~~~~~ ~~’~~ prudemment incorporée, bien ~~~~~~~, ~~~~~ ~~~~ ~~~~~~~ ~~~~~~~.\nvoir l’entrée du mercredi 4 décembre 2013 et ses 25 images dans Le Jour ni l’Heure


Sancho Iañ León - Wikipedia\nSancho Iañ León\nUr pennad Sancho Iañ zo ivez.\nPoltred eus an XIXvet kantved.\nSancho Iañ León el Craso (935-966), a oa roue León etre 956 ha 958 hag etre 960 ha 966.\nMab e oa da Ramiro II León ha d'e eil pried, Urraca Sánchez, infantez Rouantelezh Navarra ; mab-bihan e oa d'ar roue Sancho Garcés Iañ ha Toda de Pamplona.\nGoude Ramiro II, en 951, e renas e vab Ordoño III, met enebiñ a reas an infant Sancho evit kaout e lod eus an hêrezh. Skoazell a gavas digant e eontr García II Navarra, digant e vamm-gozh Toda Navarra, digant kont Kastilha, Ferdinand González.\nDaoust da se e voe trec'h Ordoño IIIwar e enebourien dindan mogerioù kêr León, met Kalif Cordoba, Abd al-Rahman III, a oa niz ivez da Toda Navarra, a roas e vad eus ar brezel-se evit treuziñ an harzoù, en Galiza dreist-holl, eus 951 da 953, ma rankas Ordoño goulenn ar peoc'h e Cordoba en 955, ha plegañ da reiñ pe da zistrujañ darn eus e greñvlec'hioù tost d'an harzoù. Er memes koulz e ranke ar c'halif ober brezel d'ar Fatimided en Afrika.\nDimeziñ a reas da Teresa Ansúrez war-dro 960, merc'h d'ar c'hont Monzón Ansur Fernández. E vab Ramiro III León a renas war e lerc'h.\nReinhart Pieter Anne Dozy Histoire des Musulmans d'Espagne E. J. Brill, 1861\nAdtapet diwar « https://br.wikipedia.org/w/index.php?title=Sancho_Iañ_León&oldid=1595111 »\nKemmoù diwezhañ degaset d'ar bajenn-mañ d'an 12 Her 2014, da 08:48.


Kristenidigezh - Wikipedia\nEskop Dan Absalon a zismantr an idol Svantovit e Arkona. Oberenn gant Laurits Tuxen\nAr Gristenidigezh zo un argerzh e-lec'h ma kemm religion pe sevenadur eus un tiriad war-zu ar relijion kristen, dre an drouktunerezh a-wezhoù, anez dre ar feulster ma c'hallje disoc'h e gouennlazhioù ha lazhadegoù (Lazahadeg Verden, Kroaziadegoù balt, Heskinerezh relijiel en Impalearezh Roman).\nAlies e veze troet an azeuldioù paganez da vout ilizoù kristen, ha forbannet e oa an doueed hag ar pleustrerezhioù lideg. Ur bellerezh evit kristenidigezh ar broioù a zo Interpretatio Christiana, azasaet eo ar sevenadur, ar mojennoù, al lec'hioù glann hag an deiziaduroù diouzh ar relijion kristen dre an abostolerezh (avielerezh) diazezet war mennozh ar Magnus Commissio.\n↑ Sanmark Alexandra, Power and Conversion: A Comparative Study of Christianization in Scandinavia\nAdtapet diwar « https://br.wikipedia.org/w/index.php?title=Kristenidigezh&oldid=1978908 »\nRelijion ha politikerezh\nKemmoù diwezhañ degaset d'ar bajenn-mañ d'an 6 Meu 2022, da 12:17.


ikea tabouret de bar blanc – snowify.me\nBy snowify on Thursday, January 11, 2018\nikea tabouret de bar blanc ikea table de bar ikea tabouret de bar blanc table tabouret de bar pliant blanc ikea tabouret de bar pliant blanc ikea.\nikea tabouret de bar blanc ikea chaises de bar tabouretbar bois ikea with tabouret de bar en rotin ikea ikea tabouret tabouret de bar pliant blanc ikea.\nikea tabouret de bar blanc tabourets de bar ikea pliant tabouret de bar pliant blanc ikea.\nikea tabouret de bar blanc latest cheap latest tabouret bar style industriel montreuil blanc photo tabouret bar pliant cm but design scandinave with tabouret de bar but with tabouret tabouret de bar p.\nikea tabouret de bar blanc ikea chaises de bar best tabouret de bar pliant blanc ikea with tabouret de bar ikea tabouret de bar pliant blanc ikea.\nikea tabouret de bar blanc bar tabouret de bar pliant blanc ikea.\nikea tabouret de bar blanc henriksdal tabouret de bar dossier 74 cm ikea tabouret de bar exterieur ikea tabouret de bar pliant blanc ikea.\nikea tabouret de bar blanc ikea glenn tabouret de bar tabouret de bar pliant blanc ikea.\nikea tabouret de bar blanc tabouret de bar 65 cm ikea le havre tabouret de bar pliant blanc ikea.\nikea tabouret de bar blanc tabouret de bar pliant blanc ikea.\nikea tabouret de bar blanc fabulous tabourets bar fly beautiful stunning tabouret haut castorama le charmant chaise haute cuisine fly with tabouret bar castorama tabouret de bar pliant blanc ikea.\nikea tabouret de bar blanc ikea tabouret bar cuisine tabouret bar cuisine tabouret de cuisine contemporain moby tabouret bar cuisine ikea tabouret de bar pliant blanc ikea.\nikea tabouret de bar blanc chaise bar cuisine shopping quel tabouret tabouret de bar pliant blanc ikea.\nikea tabouret de bar blanc good design tabouret bar en bois creteil design phenomenal tabouret tolix blanc bois with tabouret tolix imitation tabouret de bar pliant blanc ikea.\nikea tabouret de bar blanc top excellent tabouret de bar hauteur m brest idee incroyable tabouret de bar pas cher alinea conforama design with tabouret de bar bois ikea with tabourets tabouret de bar.\nikea tabouret de bar blanc glenn tabouret de bar tabouret de bar pliant blanc ikea.\nikea tabouret de bar blanc chaise bar cuisine good tabouret bar blanc laquue with tabouret de bar blanc ikea with ikea tabouret de bar pliant blanc ikea.\nikea tabouret de bar blanc glenn bar stool white chrome plated 26 ikea tabouret de bar pliant blanc ikea.\nikea tabouret de bar blanc ikea tabouret bar stunning tabouret haut castorama le havre enfant phenomenal tabouret de bar pas cher ikea tabouret bar tabouret de bar pliant blanc ikea.\nikea tabouret de bar blanc free tabouret bar creteil tete soufflant tabouret bois ikea industriel vintage bosse with tabouret de bar bois ikea tabouret de bar pliant blanc ikea.\nikea tabouret de bar blanc cool tabouret pliant leclerc paris boite incroyable tabouret de bar ikea ingolf pliant decathlon with tabouret de bar ikea ingolf with ikea tabouret de bar tabouret de bar p.\nikea tabouret de bar blanc excellent tabouret baroque blanc cheap tabouret bar blanc bois magasin de tabouret de bar with tabouret de with tabouret de bar bois ikea tabouret de bar pliant blanc ikea.\nikea tabouret de bar blanc ikea tabouret bar cuisine tabouret de bar bois ikea fabulous affordable tabouret de bar cuisine with tabouret de bar pliant blanc ikea.\nikea tabouret de bar blanc ikea tabouret de bar pliant blanc ikea.\nikea tabouret de bar blanc tabouret de cuisine ikea ikea tabouret de bar chez ikea tabouret de bar pliant blanc ikea.\nikea tabouret de bar blanc trendy euros les tabourets ikea le bon coin tabourets de bar blanc chrom ikea with ikea tabouret de bar pliant tabouret de bar pliant blanc ikea.\nikea tabouret de bar blanc elegant cool tabouret de bar auchan nantes grande tabouret pliant camping de bar ikea ingolf avec dossier with petit tabouret pliant ikea with tabourets bar tabouret de bar.\nikea tabouret de bar blanc tabouret haut bar chaise bar pliable awesome tabouret de bar pliant blanc ikea with ikea tabouret tabouret de bar pliant blanc ikea.\nikea tabouret de bar blanc ikea chaise de bar chaise ikea occasion best table bar ikea utby tabourets bar occasion with ikea chaise de bar awesome tabouret tabouret de bar pliant blanc ikea.


Le Télégramme - Julien Vrigneau. Jazz Breizh gant « Lunch Noazh »\nJulien Vrigneau. Jazz Breizh gant « Lunch Noazh »\nGant CD ar strollad « Lunch Noazh » eo aet ar priz « Produet e Breizh » ar bloaz-mañ.\nEn Ilfentig (Iffendic), nepell diouzh Roazhon, emañ Julien o chom bremañ.\n�� A-raok ne blije ket ar jazz din » eme Julien Vrigneau. Koulskoude eo jazz mesket gant pop ha soul ha kan e brezhoneg gant Maela le Badezet a vez klevet gant ar strollad « Lunch Noazh » bet paket ganto priz Produet e Breizh e 2015 evit o CD kentañ « Breudeur ha C'hoarezed ». E 2011 e oa aet ar maout gant « Lunch Noazh » en taol-lañs e Spezed. Met n'eo ket aes d'ar strolladoù a gan e brezhoneg en un doare n'eo ket hengounel. Diaes eo dezho kaout lec'hioù, deiziadoù evit mont war al leurenn. Neuze, pakañ ar priz kentañ e penn kentañ ar bloaz a oa bet ur sapre taol evit Lunch Noazh. Graet o doa berzh da vare gouelioù Kerne e Kemper hag e gouelioù etrekeltiek en Oriant. Lod diouzh an arvesterien a oa deut gant ar soñj selaou sonerezh hengounel. En em gavet e oant gant jazz, ha plijet-bras e oant bet avat.\nLivour e felle da Julien bezañ pa oa yaouank. « Ar cheñchamant zo bet graet pa oan studier e skol an Arzoù-kaer e Naoned ». Ober a rae sonerezh elektroakoustek gant e vombard ! Kroget e oa da seniñ binioù-bombard gant Ifig Kastell e Lannuon. « Kroget e oan da seniñ en abadennoù jazz gant ma bombard da gentañ, pezh 'oa fentus ! » eme Julien. Pa oa aet da chom e Roazhon e oa anavezet evel ar soner jazz bombard. Bombard a vez c'hoariet gantañ c'hoazh koulskoude gant ograou. Soner a vicher eo, neuze e son e meur a strollad, disheñvel an eil re diouzh ar re all. Pa oa bet dizoloet ar saksell gant Julien en doa bet muioc'h a blijadur, kalzik alc'hwezioù zo war ar benveg-se. Soner saksell eo da gentañ penn bremañ. Skrivet en deus pozioù zo e CD kentañ « Lunch Noazh » ivez. Pozioù all zo bet skrivet gant Laors Landat, Yann le Davay ha Malo Morvan. Gantañ e oa bet graet tresoù, graferezh golo ar CD ivez. Ha petra eo an anv-se « Lunch Noazh » ? Dont a ra eus al levr « naked lunch » gant William Burroughs...\nSoner a vicher\nGant ar strollad « Le Tri Virtuel » e son Julien er festoù-noz gant kazi ar memes sonerien a vez e Lunch Noazh. Awenet gant sonerezh jazz neuze. Gant ar strollad « Hunvreal Quartet » eo jazz nemetken. C'hoariet o doa er gouel « Jazz in Langourla ». Gant ar strollad « Rue Pavée » e son ivez, traoù e galleg. Gant « DS Band » hag « IMG » e son er festoù-noz. Un daouad a ra ivez gant Yves-Marie Denis. Pa soner er festoù-noz e talc'her reolennoù evit lakaat an dud da zañsal. Mennozhioù all a c'heller lakaat da dalvezout er sonadegoù. Met an holl arvesterien sonerezh hengounel n'int ket tomm d'ar jazz. « Diaes eo kaout deiziadoù gant seurt sonadegoù jazz ». Ha diouzh an tu all : « Evit ur festival jazz eo re hengounel ». Goude an taol-lañs e 2011 hag an Erer Kozh da heul e oa bet embannet ur bladennig pevar zitl e 2012. « Ret eo kaout kalz amzer a-raok bezañ anavezet ha pedet un tammig e pep lec'h ». Un taol sikour brav eo bet priz Produet e Breizh ar bloaz-mañ neuze. « Reiñ a ra kalon da genderc'hel ». Un eil bladenn zo war ar stern.\nArvester : spectateur. Taol-lañs : tremplin.\nLunch Noazh, le tri virtuel, rue pavée, DS Band, IMG, Produit en Bretagne, Produet e Breizh, jazz in Langourla, Naked Lunch, William Burroughs, Maela le Badezet, Laors Landat, Yann le Davay, Malo Morvan, Ilfentig, Yves-Marie Denis


Ar sonadeg (Vermeer) - Wikipedia\nAr sonadeg (Vermeer)\nAr sonadeg (nederlandeg : Het concert) a zo un eoullivadur bet savet gant Johannes Vermeer etre 1665 ha 1666. War ziskouez e oa en Isabella Stewart Gardner Museum e Boston ken na voe laeret d'an 18 a viz Meurzh 1990. N'eo ket bet adkavet an daolenn.\nUn den a weler o seniñ virjinal ha kein un den all o seniñ lud dirak ur vaouez en he sav en e gichen. En dalenn gentañ e weler un doubier lakaet war un daol, ur violoñs hag ur gourrebed lakaet war al leur.\nLizher kaset gant skipailh Isabella Stewart Gardner Museum da gemenn eo bet laeret an daolenn\nDiwar-benn al livadur[kemmañ | kemmañ ar vammenn]\nE 2006 e voe savet un teulfilm anvet STOLEN gant Rebecca Dreyfus diwar-benn laeroñsi an daolenn. Er romant Plac'h he ferlezenn, e skriv Tracy Chevalier ez eo Pieter Van Ruijven an den a weler en daolenn. Madoberour Vermeer e oa.\nSTOLEN, teulfilm diwar-benn Ar sonadeg\nAdtapet diwar « https://br.wikipedia.org/w/index.php?title=Ar_sonadeg_(Vermeer)&oldid=1928523 »


An aviel hervez Sant Vaze - Pennad 17 - Le Diocèse de Quimper et Léon\nAccueil - Les évangiles en breton - An Aviel hervez Sant Vaze - Traduction Danielou - An aviel hervez Sant Vaze – Pennad 17\n1 C’hweh devez war-lerh, e kemer Jezuz gantañ : Pèr, Jakez, ha Yann, e vreur. O lakaad a ra da bignad war eur menez uhel, en eul leh distro. 2 Treuzneuziet eo-eñ dirazo : e zremm a sked evel an heol, e zillad a zeu da veza gwenn-kann e-giz ar sklêrijenn. 3 Ha setu : dond a ra dirazo Moizez hag Eliaz ; divizoud a reont gantañ.\n4 O staga da gomz, e lavar Pèr da Jezuz : « Aotrou, brao eo deom beza amañ ! Ma fell dit, e savin teir deltenn : unan evidout, unan evid Moizez, hag unan evid Eliaz. » 5 Emañ c’hoaz o komz hag e teu eur goabrenn sklêrijennuz d’o goloi, hag euz kreiz ar goabrenn, e lavar eur vouez : « Hemañ eo ma Mab, ar muia-karet, en em blijoud a ran ennañ. Selaouit-eñ ! » 6 O kleved kement-se, e kouez an diskibien war o dremm, spontet-braz.\n7 Jezuz a dosta hag a douch outo, en eur lavared : « Adsavit ! Bezit dizaon ! ». 8 Sevel a reont o zellou ha ne welont den ebed nemed Jezuz e-unan. 9 En eur ziskenn euz ar menez, e hourhemenn dezo, o lavared : « Da zen ebed na gomzit euz ar weledigez, a-raog ma tihuno mab an den a-douez ar re varo. »\n« Deut eo Eliaz dija »\n10 An diskibien a houlenn digantañ : « Perag, emezo, e lavar ar skriverien e tle Eliaz dond araog ? » 11 Respont a ra dezo : « Gwir eo, emezañ, e tle Eliaz dond evid adsevel pep tra. 12 Koulskoude, lavared a ran deoh : deut eo Eliaz dija, ha n’o-deus ket e anavezet. Med greet adeus gantañ e-giz m’eo bet fellet dezo, hag evel-se e houzañvo mab an den ganto ive. » 13 Neuze e kompren an diskibien eo Yann-Vadezour an hini e-neus komzet anezañ.\nAr bugel loarieg\n14 Dond a reont war-zu ar bobl. Eun den a dosta, 15 a gouez war an daoulin dirazañ, en eur lavared : « Aotrou, az-pez truez ouz ma mab, rag loarieg eo, ha fall ez a an traou gantañ. Rag koueza a ra aliez en tan, hag aliez en dour. 16 E degaset em-eus d’az tiskibien, ha n’o-deus ket gellet e barea. » 17 Jezuz a respont : « O rummad difeiz ha fallagr ! emezañ. Beteg pegeid e vin ganeoh ? Beteg pegeid ho kouzañvin ? Degasit-eñ din amañ ! ». 18 Jezuz a hourdrouz an diaoul, hag hemañ a ya kuit diouz ar bugel : pareet eo adaleg an eur-ze.\n19 Neuze e tosta e ziskibien ouz Jezuz. En distro, e lavaront dezañ : « Evid peseurt abeg n’on-eus ket ni gellet e gas kuit ? » 20 Lavared a ra dezo : « En abeg d’ho tiouer a feiz. Amen, lavared a ran deoh : m’ho-peus feiz, evel eur hreunenn zezo, e lavarot d’ar menez-mañ : “Kerz pelloh ahann, du-ze !” ha pellaad a raio ; ne vo netra dreist ho kalloud. »\nEil kemennadur euz e basion\n21 E-pad m’emaint o vond en-dro da Vro-Halile, e lavar Jezuz dezo : « Mab an den a vo lakeet etre daouarn an dud. 23 E laza a raint, ha, d’an trede deiz, eh adsavo. » Dond a reont da veza trist-meurbed.\nTaos an templ\n24 Dond a reont da Gafarnaom. Tostaad a ra paotred taos an diou zrakm ouz Pèr, hag int da lavared dezañ : « Daoust ha ne bae ket ho mestr taos an diou zrakm ? » 25 Respont a ra : « Eo ! » Evel m’ema o tond d’an ti, e krog Jezuz da gomz da genta : « Petra, emezañ, a zoñjez, Simon ? Rouaned ar bed, diwar goust piou e kemeront taosou pe daillou ? Diwar goust o mibien pe diwar goust ar re all ? » 26 Respont a ra : « Diwar goust ar re all. »\nJezuz a respont dezañ : « Diskarget eo ar vibien eta ! 27 Arabad evelato beza eur gwall-skoill evito. Kerz d’ar mor ha taol an higenn ! Ar pesk kenta o sevel, pak-eñ, digor e veg dezañ hag e kavi eur stater. Kemer hemañ ha ro-eñ, evidon hag evidout. »\nPennad 16 Pennad 18


Kanoeal war ar c’hanol Naoned-Brest | Destination Coeur de Bretagne - Kalon Breizh\nHome / Kanoeal war ar c’hanol Naoned-Brest\n© Maryse Cojean\nPetra gwelloc’h eget un obererezh e kreiz an natur evit kas amzer etre mignoned ?\nHag ar sadorn-se a viz Gwengolo hon doa dibabet ober un droiad e kanoe war ar c’hanol Naoned-Brest !\nEmgav e oa lakaet etrezomp e dibenn ar mintinvezh e diazlec’h bageal Krec’harer e Groñvel. Goude un emvodig diwar benn ar c’hemennoù surentez hon doa savet an daouadoù ha ni loc’het kuit evit ur valeadenn e kalon Breizh !\nKroget hon doa da vageal sioul etrezek Naoned, amzer deomp holl en em voazañ ouzh ar mod diblasañ-se, un dizoloadenn evit lod, ur boas evit lod all !\nGoude bezañ pagailhet un eurvezhig pad e oa deuet mare ar piknik ! Ur mare evit adtapout nerzh ha diskuizhañ an divrec’h dreist-holl ! Lod o doa profitet eus ar mare-se evit pesketa memes !\nGoude ar mare diskuizh-se hon doa lakaet ar c’hanoeoù en dour adarre. Distroet hon doa war hor c’hiz a-raok mont a-benn d’ an 10 ruzerez !\nMa oa al lodenn gentañ ur wir valeadenn sioul e oa santadurioù da gaout amañ, hep mar na marteze ! Da bep hini e deknik evit mont dreist d’ar ruzerezioù : war-raok pe war-gil, gant pe hep ar pagailh ! A-benn ar fin, memes pinijenn evit an holl : gleb-dour-teil e oamp holl !\nGoude un devezh evel-se, ennañ diskuizh ha santadurioù mesk-ha-mesk, ne oamp ket displijet oc’h adlakaat hon treid war an douar kalet. Distro da ziazlec’h Krec’harer evit degas ar c’hanoeoù ha profitañ eus un adverennig meritet mat !


Kleze-fuzuilh - Wikipedia\nKleze-fuzuilh a reer eus un arm-troc'h a vez staget ouzh kanol ur fuzuilh pe ouzh un arm dammheñvel. Ar pal eo da kaout nerzh tagañ ouzhpenn da hini an arm-tan evit ar stourm a-dost. Implijet-bras e oa bet dreist-holl da vare ar fuzuilhoù untenn pe tenn-ha-tenn. Raloc'h-ralañ e vez e implij hiziv an deiz. Gant ma vez arz ar brezel o vont gant hent ar stourm a-bell evit kaout nebeutoc'h a golloù a-fed soudarded, ar c'hleze-fuzuilh a zeu da vezañ muioc'h-mui un doare kinkladur evit an dibunadegoù.\nStumm brudet ar c'hleze-fuzuilh eus an XIXvet kantved\nUn argadenn kleze-fuzuilh e-kerzh emgann Petersburg e 1865\nSoudarded alLu Ruz eus morlu URSS e-kerzh Emgann Stalingrad\nUr vitrailhetenn Sten, Breizh-Veur, gant ur vaionetez\nUn arm didalvoud ?Aozañ\nKrog e oa dija ar c'hleze-fuzuilh da vezañ un arm tost didalvoud abaoe an XIXvet kantved, dreist-holl abaoe brezel diabarzh Stadoù-Unanet Amerika (1861-1865). Bradjedet e vez e oa bet nebeutoc'h evit 1% eus ar c'holloù denel war tachennoù emgann ar brezel-se, gwelet eo evel unan eus merkoù donedigezh ar brezel arnevez.\nImplij ar c'hleze-fuzuilh evit lakaat an enebourien da gilañ e-kerzh brezel diabarzh Stadoù-Unanet Amerika a voe alies troioù mat, met e-pad krogadoù bihan ha tostik-tost nemetken. Al lajad amzer efedusañ a oa pa veze an enebourien o adkargañ ar fuzuilhoù, ar pezh a gemere tro ur vunutenn memes evit soudarded gourdonet mat. Dija d'ar mare-se e weler ez eo diamzeriet ar c'hleze-fuzuilh dre ma oa nebeut a soudarded lazhet gant seurt obererezhioù, zoken pa voe gounezet krogadoù bihan pe tapet lec'hioù pouezhus. Un implij all d'ar mare-se e oa lakaat ar c'hlezeier-fuzuilh ouzh ar c'hanol evit lakaat ur barrad aon da sevel e-touez an enebourien pe evit kadarnaat ar soudarded digalonekaet.\nAdtapet diwar « https://br.wikipedia.org/w/index.php?title=Kleze-fuzuilh&oldid=1731029 »\nDernière modification le 19 Kzu 2016, à 21:03\nKemmoù diwezhañ degaset d'ar bajenn-mañ d'an 19 Kzu 2016, da 21:03.


Riz dre laezh - Wikipedia\nArroz con leche, riz dre laezh en Arc'hantina.\nAr riz dre laezh zo ur meuz graet gant riz, laezh ha sukr, hag aozennoù all alies evel vanilha, kanell, karamel, dour roz pe c'hoazh rezin sec'h. A-orin kreizaziat eo, met kavet e vez en ur bern broioù dre ar bed rak ur meuz simpl ha mat eo, debret gant ar vugale hag an dud gour.\nKalz doareoù zo d'e aozañ. Ar riz, krenn peurliesañ, a c'hall bezañ bervet pe poazhet er forn.\nSetu roll an aozennoù a c'haller kavout :\nar riz : riz gwenn (krenn pe hir, bruzhun riz, basmati pe thai), riz gell, riz du\ne-lec'h riz e c'haller implijout semoul, boulgour, tapioka, vermisel...\nal laezh : laezh-dienn, laezh-kokoz, dienn, laezh koazhet. Laezh buoc'h, gavr en Italia, kañvalez e Rajasthan (India), yak, bual tibok-tibok er Filipinez. Laezh goell a vez implijet en Azia, ha laezh kaoulet e Rusia, ur probiotik kreñv eo.\nspisoù (kardamom, kraoñ-muskadez, kanell, jinjebr hag all)\nfrondoù ha pallennadoù (vanilha, orañjez, sitroñs, dour roz ; pistachez, alamandez, kraoñ-kajou, rezin sec'h, kraoñ hag all)\nar sukr : sukr gwenn pe rous, mel, laezh koazhet sukret, datez, frouezh pe siros\nD'an holl bredoù e c'hall bezañ servijet riz dre laezh hervez ar broioù hag an hengounioù. En Europa e vez debret evel un dibenn-pred kentoc'h, pe da verenn-vihan. E Norzh Europa e vez debret da lein, a-wechoù da verenn. Ar farz-riz zo ur wastell graet gant riz dre laezh. Hiziv e vez kinniget riz dre laezh gant ar strolloù gounezvouederezh bras.\nIstor : ur meuz gwriziet en Azia[kemmañ | kemmañ ar vammenn]\nKontañ a ra ar soutraoù boudaat e voe debret ur volennad vras a riz dre laezh gant Gautama Bouddha a-raok tizhout ar sklêrijenn, aozet dezhañ gant ur plac'h anvet Sujata.\nRoudoù eus ar riz dre laezh a gaver e bro ar Vongoled evit magañ o c'hezeg. Ul louzoù e oa d'ar Romaned ha d'ar Vizantioned en Henamzer hag er Grennamzer. Meneget eo e Baghdad en Xvet kantved, hag en Iran e Levr ar Rouaned skrivet gant Ferdowsi tro-dro ar bloaz 1000. En iskevandir Indez e vez debret kheer abaoe an XIIvet kantved da nebeutañ.\nE Breizh-Veur e kaver roudoù eus ar riz dre laezh ken pell ha mare an tiegezh Tudor. Kaoz zo e Bro-C'hall e 1787 eus riz dre laezh e-touez an 8 doare da aozañ riz gant ar mezeg Pierre-Joseph Buc'hoz. Ur barzhoneg a voe skrivet diwar-benn ar riz dre laezh gant ar Saoz Alan Alexander Milne (1882-1956).\nRiz dre laezh e Makedonia\nArroz con leche greantel gant kanell\nRiz dre laezh gant safron (Paal payasam eus Kerala en India)\nTeurgoule norman poazhet en ur plad hengounel\nRisalamande, pred Nedeleg e Danmark\nArroz doce, ur pred Nedeleg e Portugal\nBubur ketan hitam malaysat\nKheer indiat, ur meuz hag a sav d'an Henamzer\nFirinda sütlaç (Turkia)\nSarkarai Pongal tamoul aozet e-pad gouelioù eostoù Tamil Nadu\nРи́совий пу́динг ukrainat\nRekipe[kemmañ | kemmañ ar vammenn]\nSed amañ ur rekipe riz dre laezh klasel :\nriñsit ar riz en dour,\npoazhit eñ en dour berv e-pad 2/3 munut evit lakaat anezhañ da vezañ boukoc'h,\npoazhit eñ gant laezh, vanilha, amann e-pad 15/18 mun,\nouzhpennit ar sukr.\nDa servijout tomm pe glouar.\nteurgoule, ar riz dre laezh norman hag a vez poazhet 5 eur er forn\nar gwenngaot, ur seurt farz graet gant laezh ha sukr, ha gant bleud riz a-wechoù\nAdtapet diwar « https://br.wikipedia.org/w/index.php?title=Riz_dre_laezh&oldid=1907722 »\nKemmoù diwezhañ degaset d'ar bajenn-mañ d'an 28 Gou 2021, da 07:10.


Genver | 2013 | Korn an dudi\nDielloù evit Genver, 2013\nPosted: 28 Genver 2013 in Sinema\nComme un lion a zo ur film gall deuet ‘maez ar miz-mañ, sevenet gant Samuel Collardey ha kenbroduet gant Arte.\nGounezet en deus Priz film gwellañ festival Marrakech warlene, ha Priz ar juri war ar marc’had.\nTreiñ ‘ra ar film tro-dro d’ar vell-droad, hep na vije ezhomm karout pe kompren un dra bennak d’ar sport-se ‘vit kavout ar film dedennus/plijus.\nBevañ ‘ra Mytri, 15 bloaz, e kêriadenn Pout (Bro-Senegal), gant e vamm-gozh. N’eus netra a blij dezhañ muioc’h ‘vit c’hoari mell-droad gant e vignoned. Un argarder barrek-kenañ eo, teknikel-tre. Da vare un tournamant bihan e vez merzet gant un den ha ginnig dezhañ e gas da Vro-C’hall da vezañ c’hoarier a vicher. Hogen, kalz arc’hant a c’houlenn an den ‘vit ar veaj. Kendrec’het gantañ ha gant e vab-bihan e tiviz ar vamm-gozh gwerzhañ pep tra, hag amprestiñ kalz ouzhpenn. Mont ‘ra neuze kuit Mytri.\nRe vrav an istor. Ur wech erruet e Pariz e tizolo ar c’hrennard ar wirionez. N’eus morse bet den gant ar c’hoant e lakaat da sinañ ur c’hevrat. Nemet rastellat arc’hant war huñvre ur familh. Gwasoc’h, dilezet ‘vez ‘nezhañ, setu en em gav er straed hep an disterañ gwenneg na tra da zebriñ.\nDeoc’h da gaout un tañva :\nEil film hir Samuel Collardey eo Comme un lion, goude L’apprenti (2008). Un teulfilm oa hennezh, o kontañ buhez ur paotr 15 bloaz (dija !) o teskiñ ar vicher a labourer-douar.\nMenegiñ ‘ran kement-se deoc’h ‘rak kalz mareoù Comme un lion a zo filmet ‘vel un teulfilm (er Senegal da skouer, met ket hepken) daoust ma vije ar film unan faltazi ar wech-mañ. Ha c’hoazh, rak awenet eo istor Mytri gant (un) istor(ioù) gwir, c’hoarvezet ma’z eo dija seurt gwalldro da ouzhpenn un Afrikan yaouank. Gellet ‘m eus klevet/lenn seurt istor meur a wech dija gwir eo, el levr Football Made in Afrique da skouer (lenn ar pennad war ma blog gallek).\nKavet ‘m eus e oa deuet brav ar film-mañ gant Samuel Collardey. Daoust ma komprenomp buan ar pezh en deus c’hoant da lâret, pe zoken da ziskuliañ, ne glask ket kendrec’hiñ ac’hanomp en un doare pounner tamm ‘bet. Un tamm ‘vel ur C’h/Ken Loach (da skouer) e ro deomp ar sevener da gompren an traoù ha d’ober hor soñj, o lezel ar skeudennoù ober an traoù trañkilik.\nBarrek eo an aktourien, daoust ma ne oant ket dre ret aktourien a-raok ar film. Ma ‘z oc’h filmgarour ho peus sur-‘walc’h klevet anv Jean-François Stévenin dija (an tutaer er film), ha re Marc Barbé (ar gourdoner) hag Anne Coesens marteze. Re Mytri Attal ha Khady Aïdara n’ho peus ket avat, rak n’en doa ket c’hoant Samuel Collardey d’eus un aktour gall ‘vit c’hoari rol an Afrikaned. Setu eo bet da vevañ en ur gêriadenn er Senegal ‘pad un nebeut sizhunioù. Eno eo en deus « kavet » Mytri, hag a oa (dija) o c’hoari foot. Kendrec’het en deus anezhañ, ha Khady Aïdara, a zo mamm-gozh Mytri er vuhez gwir ivez, souezhus !\nHep kontañ re bell an istor, lakaomp e krog fall an traoù ‘vit Mytri, met ar chañs en deus goude da gavout gourdoner ur skipailh mell-droad a glasko sikour anezhañ ‘vel ma c’hell, er foot ‘vel er vuhez dre vras. Setu n’eo ket du tout ar film ‘vel ma c’hallfer krediñ ‘penn-kentañ. Spi a chom da gaout. Daoust ma n’eus ket kement-se a souezhadennoù e komprener en ur mod disheñvel ster an titl ur wech degouezhet ar skeudennoù diwezhañ.\nUr brav a film, a alian zoken d’ar re n’int ket sot gant ar vell-droad.\nPosted: 23 Genver 2013 in Bannoù-treset\nEn même temps que la jeunesse a zo ur vannenn-dreset gant Jean Harambat, o kontañ istorioù rugby.\nRal eo din kavout bannoù-treset mat a-zivout ar sport, ha raloc’h-c’hoazh a-zivout ar rugby (n’ouzon ket ma n’eo ket an hini kentañ am eus bet tro da lenn zoken).\nPlijout ‘ra din kalz ar sport (a bep seurt sportoù), hogen ne soñj ket din ez eo dav karout ar rugby pe zoken ar sport evit lenn al levr-mañ gant plijadur.\nPep istorig a vez digoret gant displegadenn (verr) ur steuenn-c’hoari rugby bennak, a vo adkavet pelloc’h en istor evel-just. Un digarez eo ivez an istorioù rugby evit ma kontfe Jean Harambat traoù all, war an darempredoù etre an dud, war e vuhez ha war e veajoù. Foetet-bro en deus graet kalz, o c’hoari rugby e pep korn ar bed : e Bro-Saoz, Iwerzhon, Aostralia, Bro-Spagn met ivez e Arc’hantina pe zoken e Botswana ! Deskiñ diazezoù ar rugby da yaouankizoù favellas Curitiba (e Brazil, bro ar foot ma ‘zo unan) en deus bet tro d’ober ivez, ar pezh a gont deomp en un istorig.\nAlies e c’hoarie gant e vreudeur (sport ar familh ‘oa ar rugby), zoken en estren-vro.\n(Evit ar re ‘n em c’houlennfe, ne oa ket korfet-kenañ Jean Harambat setu e c’hoarie a-dreñv pe war ar c’hostez peurliesañ.)\nSimpl met efedus eo an tresañ, ha plijus al livioù.\nFromus a-walc’h eo al levr en ur mod rak kontañ a ra un amzer bet (ne c’hoari ket an treser rugby ken ha keuz en deus un tamm). Santet ‘vez mat karantez Jean Harambat evit ar sport-se, en deus bet c’hoariet e pep korn ar bed ‘pad un ugent vloaz bennak. Santet ‘vez mat ivez ar blijadur en deus bet da c’hoari gant a bep seurt tud ha dezho eo dediet al levr (“A mes coéquipiers.”).\nEn même temps que la jeunesse, gant Jean Harambat, Actes Sud BD (2011), 158 pajennad.\nPosted: 14 Genver 2013 in A bep seurt\nSed aze ul lec’hienn ma vez renablet warni ar memoù brezhonek. Mat eo farsal e yezh ar vro (ivez) !\nM’ho peus fent nul hag amzer da goll, kredit sevel lod (binviji simpl a zo evit en ober, amañ hag ahont da skouer). Ouzhpennet ‘vint gant plijadur gant mestr bras an tumblr (nann, n’eo ket me ^^).\nMa’z oc’h kozh a-walc’h hep goût petra eo ur mem, setu un nebeut skouerioù dindan.\nPosted: 11 Genver 2013 in Sinema\nUr western eo Broken Arrow (La flèche brisée e galleg), bet sevenet gant an Amerikan Delmer Daves e 1949 (gant livioù eo, ha padout ‘ra 1e29).\nGwelet ‘m eus anezhañ er sinema hag e YOIG (yezh orin gant istitloù e galleg).\nO veajiñ war varc’h emañ Tom Jeffords, ur c’hlasker-aour bet soudard, pa kouezh war un Indian yaouank hanter varv. E plas e beurlazhañ pe e lezel da vervel trañkilik e kav gwelloc’h e saveteiñ. Reiñ dour ha ra dezhañ ha pareañ e c’houlioù ‘pad un nebeud devezhioù, war-lec’h bezañ bet gounezet e fiziañs. Pa n’em gav diwezhatoc’h Jeffords ‘tal da Apached all e tiviz ar re-se chom hep e lazhañ ivez. Kompren a ra neuze n’eo ket an Indianed tud (ken) gouez (ha se). O tistreiñ e kêr e tiviz deskiñ an « apacheg » ha mennet eo da glask lakaat ar peoc’h da dalvezout etre e re hag an Indianed.\nUr film divoutin da vat evit ar mare (1949) eo Broken Arrow ,dre ma kred Delmer Daves reiñ da welet ur wirionez kalz luzietoc’h eget ar pezh ‘zo boas e Hollywood d’ar mare-se (da lâret eo tud gwenn = harozed VS Indianed = an Droug, tud gouez).\nAn dudenn-pennañ, Tom Jeffords (an aktour James Stewart) a glask kompren an Indianed, o doare da vevañ ha da welet ar bed. Pa ya da gêriadenn an Apached ‘vit komz gant o fenn-bras, Cochise*, e kej gant Sonseeahray (Debra Paget), un Indianez koant ma zo unan, ha c’hoant ‘teu buan gantañ dimeziñ. Peoc’hgarour e oa Jeffords dija a-raok met brasoc’h e teu neuze e c’hoant a beoc’h etre an daou bobl.\nSimpl-tre eo an doare da filmañ gant Delmer Daves (hep efed ebet pe dost), prantadoù-zo o vezañ tost-tre d’un teulfilm, pa tizoloer gizioù an Apached (dañsoù, lidoù…) asambles gant Jefford da skouer.\nTraoù-zo a zo aes da zivinout er senario. An istor karantez a zo kontet en ur mod kuku (hervezon) ha kalz « trivliadoù mat » a zo er film dre vras.\nDaoust da-se em eus kavet talvoudus-tre Broken Arrow (dreist-holl ‘vit ar bloavezhioù 40) dre ma tiskouez an Indianed gant muioc’h a wirvoud. Ouzhpenn-se e welec’h sklaer er film mennozhioù peoc’hgarour ar sevener (emañ an Eil Brezel bed o paouez echuiñ). Ar peoc’h a zo tem pennañ ar film a soñj din, ar pezh n’eo ket netra ‘vit ur western. Terriñ ur bir a oa ‘vit an Indianed un doare da aroueziañ ar peoc’h, alese an titl.\nLakaomp neuze ez eo Broken Arrow ur western a talv ar boan. Ouzphenn bezañ plijus da welet (ne gaver ket hir e amzer) e lârfen ez eo ur film « speredek ».\n*Goût a ouzit marteze e oa Cochise ur penn-bras Apach, evel Geronimo da skouer (a weler er film ivez). Hogen, ouzhpenn an tudennoù-se a zo bet dioute e gwirionez. Tom Jeffords n’eo ket bet ijinet, nag ar Jeneral Howard.


Sacramant ann nouenn - Wikimammenn\nSacramant ann nouenn\nRevue Celtique XII - 1891\nSACRAMANT ANN NOUENN.\nNa lâret morse euz eun den a deu da verwel, heb ma ve bet eur bêlec o covès hac o noui anehan : « Allas ! marv ê, heb Sacramant ann Nouenn ! » rac na ouzoc′h ket se.\nSetu aman ar pez a zo bet c′hoarvezet en parrouz Botsorhel, en miz dû deuz ar bloaz 1831.\nBean a oa eur vatès, hanvet Jobenn Kerandour, en eur maner coz, wardro eun hanter lew euz ar bourk, hac a vije atao re divezad en offern veure, pa vije he zro da vonet, hac hol dud ann ti a vije o lâret d′ehi : « C′hui, Godic, a ve bep-tro re divezad en offern veure. Eur vez eo ho cuelet hoc′h antrenn en ilis, ken divezad ha ma vec′h. »\n— « Ma ! n′eus forz, — a lâre en-hi hic′h-unan, — scuiz on o vea tamalet abalamour d′ann offern veure, ha na vinn ken re divezad ; gwelet a vô ! »\nEur zul ar beure, a oa he zro da vont arre d′ann offern veure, e tishunvas en creiz ann noz, o sonjal a oa arre re divezad, hac e lammas e-maës he guele, hac a em wiscas buhan, hac e-maës, heb sellet ped heur a oa, ha da vont etrezec al bourk. Sclezr a oa al loar, ha ien ann amzer. Clewet a ra eur c′hloc′h o soon. — « Daoust, emezhi, pe zoon eo ? Ann eil, pe ar c′henta, me voar-vad, rac na welan den o vont, hac a dlean bean re abred. » Hac a paouezas da hastan. Neuze a tremenas daou a-biou d′êhi, eur paotr hac eur plac′h, pere na anavee ket. — « Daoust piou int ? emezhi ; n′ho anavean ket, ha na int ket euz ar c′hartier. » — Hac evel ma haste ann daou-man : — « Ar re-man hec′h a buhan; me voar-vad ê poent hastan. — Hac a valeas buhanoc′h. »\nClewet a ra adarre eur c′hloc′h o soon : — « Ar zoon diveza, me voar-vad, emezhi ; mès na eus forz, na vinn ket re divezad, hirie, rac setu me digwezet er bourk.\nGwelet a re breman calz a dud o vont êtrezec ann ilis, hac a-roc d′êhi ha war he lerc′h, hac o tont er-maës ann tier, er bourk, ha na anaveze den, ar pez a saoueze anêhi. — « Petra, zo kiriec, — a sonje en-hi hic′h-unan, — na anavezan den aman ? morgousket on c′hoas, me voar-vad, pe ma daoulagad a zo troublet. » Hac a frotte he daoulagad.\nBezr ez ê ann de, d′ar c′houlz-ze ar bloaz, ha na ve ket sclezr, pa gommanz ann offerenn-veure. Treuzi a ra ar verred, ha mont bars ann ilis. Calz a dud a oa ebars, ha delc′hel a re da dont bepred. N′hec′h a ket doon en ilis ; chom a ra en kichenn ar pinsinn braz dour binniget. Ar-re a deue eno, da gomer dour binniget, a re hol eur zell diout-hi, evel pa vijent saouezet euz hi gwelet eno ; ha bepred na anaveze den a-bed, na paotr, na plac′h. — « Ma ! a sonje, — biscoas kement all n′em eus gwelet ! Rèd ê na ven ket dishunv mad, pe ê troublet ma daoulagad. Hac a frotte arre he daoulagad. Hac evit bea calz a dud en ilis, na glewe trouz a-bed, nac ar boutou-coad tachet, war bave ann ilis, nac ann dud o waskenni, evel ma ve custum da glewed, d′ar c′houlz-ze ar bloaz, en ilizou.\nDont a ra eur bêlec euz ar sacritiri, evit lâret ann offerenn, ha na anaveze ket anehan, nac ive ar c′holist a oa gant-han evit respont ann offerenn. Tri bêlec a oa er barrouz-ze. — « Daoust, emezhi, piou ê ar bêlec estren-man ? Na anavezan ket anezhan. »\nAr bêlec, kent commanz he offerenn, a lâr, en em distreï e-trezec ar bopl : — « Lâromb, ma breudeur ha ma c′hoerezed, eur bater hac eun ave evit Fant Ann Dantec, a zo claonv-fall, prest da verwel. P′em bô lâret ma offerenn, hec′h inn da gass ann Aotro Doue d′êhi, hac a pedan ar-re a zo aman euz ar vreuriès-ze da dont ganen betec he zi. » — jobenn Kerandour a sonjas neuze : « Penaoz, Fant Ann Dantec, ma amezegès, a zo ken claonv-ze, ha n′em eus clewet netra, nac ar re-all duman ? Ze a zo kiriec, me voar-vad, na eo ket deut tud ar c′hartier d′ann offerenn veure. »\nP′hen doe ar bêlec lâret he offerenn, e teuas e-mâes ann ilis, gant ann Aotro Doue, hac ann holl dud a oa ebars a deuas war he lerc′h ; mès calz anezhe a chômas er verred, darn-all a chômas er bourk, pe hec′h eas en hentjou hac er wennodennou, a-dehou hac a gleiz, ha pa arruas ar bêlec en ti Fant Ann Dantec, na oa ken nemet Jobenn Kerandour ha daou all euz he c′heul, ar re a oa bet o tigemen d′ezhan hac o kerc′had croaz ar maro. Ha na anaveze ket anezhe ive, hac a sonje arre : — « Ma ! na ouzon ket petra eo kement-ma; na anavezan ket arre ann daou a zo bet er bourk, o tigemenn ar bêlec hac o kerc′had ar groaz ! Ha coulzgoude e tleont bezan euz ma c′hartier !... »\nPrest a oa peb-tra en ti, evit digomer ann Aotro Doue ha noui ar glanvourès. Pa oe êt en ti, Jobenn a eure eur zell endro d′ezhi, ha na anaveze den bepred euz ar re a oa eno, nemet ar glanvourès. Daoulina a eure, evit pedi gant ann hini a oa o vont da dremenn. E-keït ha ma oa ar bêlec o covès hac o noui anezhi, e talc′he hiniennou da dont bepred en ti. Eur plac′h a deuas da daoulina war gorn he davanjer. Ober a eure eur zell diout-hi, hac hec′h anaveas mad Jannet Al Lagadec, da behini a defoa dalc′het eur bugel euz ar fonz-badeziant, ha pehini a oa marw, tri bloaz a oa. — Pa deus gwelet kement-ze, e sonjas : — « Jesus ma Doue ! pelec′h hec′h on-me aman ? E-touez ann dud-varw, a gredan ! Setu aman Jannet Al Lagadec, hac a zo marw tri bloaz a zo ! »\nAr glanvourès a varwas doc′htu evel ma oa bet covesêt ha nouët. Ar bêlec a lâras d′ar-re a oa eno penaoz a oa marwet en stad a c′hraz; ha neuze hec′h eas-cuid. Jobenn Kerandour, goude bea pedet gant ann hini a oa a baouès merwel, a deuas ive emaës ann ti, ha penn-da-benn ann hent, o vont d′ar gêr, a sonje en kement a defoa gwelet, hac a oa saouezet braz. Pa em gavas er gêr, na oa savet den c′hoaz, hac a lâras : — « Petra, aman na zavo ket ann dud, hirie? Setu me distro deuz ann offerenn veure, hac hec′h oc′h c′hoaz en ho cueleou ! »\n— Petra, a lâras ann ozac′h, hunvrean a res-te ? Re abred ê c′hoaz evit mont d′ann offerenn veure.\n— la re divezad eta, pa hec′h ê gwir hec′h on bet, ha distro.\n— Kement-ze na all ket bea gwir.\n— Eo, gwir a-valc′h sur, hac evit preuvenn, a lârinn d′ac′h hec′h ê marwet, er beure-ma, Fant Ann Dantec, hac hec′h on bet betec he zi, gant ar bêlec hen eus covesêt ha nouët anezhi. N′hoc′h eus clewet netra eta. pa na oa hinin ac′hanoc′h oc′h assistan anezhi da verwel, hac hi unan euz oc′h amezeienn dosta ?\n— Penaoz Fant Ann Dantec a zo marw ?\n— la, ha bennoz Doue war hic′h ine!\n— Ma Doue ! eme ar wreg, setu aze hac a zo marwet neuze heb bea bet covesêt ha sacramantet !\n— Oh ! n′eo ket, dre c′hraz Doue ! a lâras Jobenn, rac me a zo bet betec he zi, gant ar bêlec hen eus covesêt ha sacramantet anezhi, hac ez on bet saouezet na oa den eno euz he breuriès, hoc′h assistan anezhi da verwel.\n— Piou a zo bet neuze o kerc′had ar bêlec hac ar groaz ?\n— Daou ha na anavezan ket anezhe, nac ive ar bêlec, eur bêlec diavaës.\n— Ar pez a lâret aze, Jobenn, na dle ket beza gwir, ha na gredan ket a ve tremenet Fant Ann Dantec, pa na eus bet den o tigemenn ac′hanomb.\n— Tremenet eo, pa lâran d′ac′h, gwelet a refet, hab dale, ha Doue da bardono ann anaoun !\n— Ped heur ê ive ? sellet ann horolach.\n— Ann horolach-man a dle bea arretet, a lâras Jobenn, goude bea sellet, rac na verq nemet ter heur.\n— Ann horolach a zo mad, ha na ê ket arretet, a lâras ann ozac′h; kê d′as cuele, ha pa vô dez, a welfomb petra ê kement-ze hol.\nMont a ra Jobenn d′he guele, saouezet braz ; mes a-boan a oa d′ezhi bean êt ebars, ma em gav breur ann hini a oa tremenet da skeï war ann nor : dao ! dao ! — Piou a zo aze ? a c′houlenn ann ozac′h, euz he vuele.\nAdtapet diwar « https://br.wikisource.org/w/index.php?title=Sacramant_ann_nouenn&oldid=158953 »\nKemmoù diwezhañ degaset d'ar bajenn-mañ d'an 13 Ebr 2020, da 14:16.


Banniel ha skoed-ardamez an Oberkommando der Wehrmacht\n4 a viz C'hwevrer 1938- 8 a viz Mae 1945\nPenn uhelañ an nerzhioù armet alaman\nWünsdorf, e-kichen Zossen\nAn Oberkommando der Wehrmacht (brezhoneg: "Penn uhelañ an nerzhioù armet") berraet e OKW a oa ul lodenn eus framm gourc'hemenniñ ar Wehrmacht (nerzhioù armet) an Trede Reich e-pad an Eil Brezel-bed. Enaouet e 1938, an OKW a oa da vezañ mestr war al lu alaman, ar Kriegsmarine (morlu alamagn) ha war al Luftwaffe (nijlu alamagn).\nChikan a oa etre skourioù disheñvel an nerzhioù armet ha dreist-holl ar skourioù gourc'hemenniñ, dreist-holl gant an Oberkommando des Heeres (pe OKH), setu penaos ne oa ket deuet a-benn ar raktres o welet an OKW evel penn uhelañ gourc'hemenniñ an holl nerzhioù armet unvanet alaman.\nMemestra e oa deuet a-benn da vezañ an diaz evit sevel oberiadennoù brezel o welet an teir skour o kenlabourat asambles. E-pad ar brezel an OKW, a oa suj d'ar Führer Adolf Hitler evel penn uhelañ gourc'hemenniñ nerzhioù ar Wehrmacht, an hini-mañ o kemer muioc'h-mui a c'halloud war an aozadur.\nE 1942 an OKW a oa e-karg eus an holl tachennoù brezel nemet an hini pouezusañ, Talbenn ar Reter o welet Alamagn an Trede Reich hag e harperien en ur brezel holl a-enep an Unvaniezh soviedel. Hitler a dennas gounid eus ar chikanioù dizehan etre pennoù an OKW hag etre an OKW ha peurest pennoù an nerzhioù armet alaman evit bezañ a-benn ar fin an hini o reiñ an urzhioù.\nIstor an OKWAozañ\nAn OKW a oa bet krouet adal un urzh eus ar Führer d'ar 4 a viz C'hwevrer 1938 goude afer Blomberg-Fritsch, evit kemer plas ministrerez brezel ar Reich (Reichskriegsministerium). Adolf Hitler a oa mennet gant talañ ouzh an ofiserien a renk uhel killstourmerien a-fed e politikerez impalaeriel hag aloubiñ o tont. Da geñver al lec'hioù gourc'hemenniñ all alaman, an OKW a oa bet krouet gant Hitler hag evit servij e selloù.\nTamm-ha-tamm e oa bet troet al lec'h gourc'hemenniñ d'un ardivink evit lakaat e urzhioù da vezañ sentet en holl skourioù eus nerzhioù armet Alamagn an Trede Reich.\nAozadur gourc'hemenniñ ar Wehrmacht, a-raok ma vefe krouet an Oberkommando der Wehrmacht (1935-1938)\nAozadur gourc'hemenniñ ar Wehrmacht, goude ma voe krouet an Oberkommando der Wehrmacht (1938-1945)\nGwelout a reer penaos e rankfe bezañ dindan urzhioù an OKW\nAdtapet diwar « https://br.wikipedia.org/w/index.php?title=Oberkommando_der_Wehrmacht&oldid=1763188 »\nDernière modification le 15 Eos 2017, à 12:55\nKemmoù diwezhañ degaset d'ar bajenn-mañ d'an 15 Eos 2017, da 12:55.


Fuerte de Santa Tecla - Wikipedia\nAr Fuerte de Santa Tecla zo ur c'hreñvlec'h savet gant Kurunenn Spagn war ar stêr río Negro, tost da aber ar río Piraízinho, war harzoù ar Gobernación de las Misiones Guaraníes (estancia de San Miguel) ha hini Buenos Aires, tost da harzoù Brazil.\nHiziv emañ ar Fuerte de Santa Tecla e kumun Bagé e stad Rio Grande do Sul, e Brazil. Ne chom nemet dismantroù eus an diazezoù e mein.\nHervez Feuremglev Madrid (1750) sinet etre Spagn ha Portugal e ranke seizh kêriadenn ar Misiones Orientales a oa er reter d'ar río Uruguay bezañ eskemmet ouzh an drevadenn Colonia del Sacramento. D'ar 27 a viz C'hwevrer 1753 , pa zegouezhas an dud karget da verkañ an harzoù hervez ar feuremglev e chapel Santa Tecla, e voent degemeret gant ur bagad armet guaraní dindan urzhioù José Sepé Tiarayú a viras outo a dremen dre o douaroù.\nRet e voe paouez gant ar gefridi, ha setu Portugaliz war o c'hiz da gêr Colonia hag ar Spagnoled da Montevideo.\nAdtapet diwar « https://br.wikipedia.org/w/index.php?title=Fuerte_de_Santa_Tecla&oldid=1845956 »


ar gador santel - saint siege - Tiegezh Santez Anna\n4 articles avec ar gador santel - saint siege\nPublié le 9 mars 2013 par Tiegezh Santez Anna\n* * Pedomp evit Benead XVI en deus degaset kement a vad d'an Iliz. Pedomp evit ar C'henklav a ranko diuzañ ar pab nevez. En em vodañ a raio dimeurzh a zeu. Deiz santez Anna eo ar Meurzh hag ez eo d'ar Meurzh 19 a viz Ebrel 2005 e voe diuzet ar C'hardinal...\nPublié le 28 novembre 2010 par Tiegezh Santez Anna\nUr veilhadeg pediñ a zo bet aozet gant ar pab Benead XVI da heul gousperoù sul kentañ an Azvent 2010, hag hi ur veilhadeg "evit ar vuhez", lec'h ma voe distaget ur bedenn bet savet gant ar pab Yann-Baol II, a zo amañ da heul. * * Pedenn evit ar vuhez...


Diforc'hioù etre adstummoù "Louis-Marie Turreau" - Wikipedia\nDiforc'hioù etre adstummoù "Louis-Marie Turreau"\nLouis-Marie Turreau (kemmañ)\nStumm eus an 28 Gou 2020 da 09:14\n370 okted ouzhpennet , 2 viz zo\nStumm eus an 28 Gou 2020 da 06:48 (kemmañ)\nStumm red eus an 28 Gou 2020 da 09:14 (kemmañ) (dizober)\n'''Louis-Marie Turreau''', pe ''Turreau de Lignières'', lesanvet '' Turreau de Garambouville'' (1756-1816), a oa ur jeneral gall. Brudet eo e droioù e-pad [[brezel Vendée]].\nE dad a oa maer [[Evreux]].\nE dad a oa prokulor an dour hag ar c'hoadoù e [[kontelezh Evreux]], a-raok bezañ maer [[Evreux]]. Ne oant ket en noblañs, met tud uhel e oant. Daoust da se ez eas Louis-Marie Turreau, deuet da vezañ republikan, a-du gant an [[Dispac'h gall]] adal 1789, ha klask a reas sachas gounit eus ar renad nevez, evel kalz bourc'hizien en amzer-se.\nRepublikanAnvet e oavoe enda amzervaer Aviron, ha prenañ a reas madoù an iliz, evel [[Dispac'habati gallConches]]. Mont a reas er [[Garde nationale (1789)|Garde nationale]], e [[Conches]], ha kemer ar penn anezhañ e Gouhere 1792. E Gwengolo e voe anvet da letanant-koronal e trede batalhon an Eure a zo kaset d'en em gannañ war harzoù hanternoz Bro-C'hall. E miz Du e voe anvet da goronal, ha kaset da [[arme ar Moselle]].\nEn Mezheven 1793 e voe kaset da arme an aodoù e [[La Rochelle]], met kuitaat a reas ar servij-se na blije ket dezhañ. En ul lizher d'ur mignon e skrivas ne felle ket dezhañ ober ar brezel en Poatev. Koulskoude e reas daou viz brezel e Vendée...\nAdtapet diwar « https://br.wikipedia.org/wiki/Dibar:MobileDiff/1882125 »


Search for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Máiría Cahill OR speaker:John Curran) (KildareStreet.com)\nResults 1-20 of 837,552 for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Máiría Cahill OR speaker:John Curran)\nSubscribe to an email alert for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Máiría Cahill OR speaker:John Curran)


Kaozeadenn Implijer:Gökhan - Wikipedia\nSalud, Gökhan, Un degemer c'hwek a roomp dit war ar Wikipedia e brezhoneg\nDemat, Gökhan. Trugarez da gemer perzh er raktres. Spi hon eus e vi plijet o labourat ganeomp hag e vi en da vleud amañ.\nDonemat e Wikipedia. Gallout a rez sevel goulennnoù gant ar verourien ma 'peus ezhomm.--Kadwalan 16 Gen 2008 da 00:12 (UTC) (merour)\nAdtapet diwar « https://br.wikipedia.org/w/index.php?title=Kaozeadenn_Implijer:Gökhan&oldid=281642 »\nKemmoù diwezhañ degaset d'ar bajenn-mañ d'an 16 Gen 2008, da 00:12.